San Joan soka-dantza, 2017 | Kezka Dantza Taldea\nSan Joan soka-dantza, 2017\nIa 30 dantzariz osatutako soka lasterka bizian sartu zen Untzagako plazara 2017ko ekainaren 24an, gaueko 23.00ak eman berri zirenean. Eider Agirrebeñak egin zion tira sokari eta bera aritu zen aurresku lanetan; Ander Garitagoitia berriz, atzeskua aritu zen.\nArgazkia: Iñaki zugasti – dantzan.eus CC BY-SA\nBehin soka plazaren erdian kokatuta, desafioan aritu ziren aurresku eta atzeskua, nor baino nor dantzan.\nDesafioaren ondotik, San Juan zortzikoarekin sokako kide guztiek batera ekin zioten lehenengo eta jarraian, abarketen doinuarekin, bi edo hiru dantzariz osatutako taldetxoetan egin zuten dantza, nork bere onenak emanda. Jendez lepo zegoen plaza eta txalo zaparrada jaso zuten dantzari guztiek ere.\nUsartza taldeko Enrike Montero, Ainhoa Urkizu, Asier Castelos eta Iñaki Orbegozo txistulariek lagunduta, aurtengo gonbidatuei, Ballet Eibarreseko ordezkariei agurra eta Aita San Miguel doinuak eskaini zizkieten aurresku-atzeskuek.\nArgazkia: Felipe Loiola – dantzan.eus CC BY-SA\nHala, 2017an gonbidatu izan diren Ballet Eibarreseko lagunek gurekin batera fandango eta arinarina dantzatu zuten eta su-artifizialei bide eman genien, urtero bezala.\nHona hemen kontatutakoa osatzeko zenbait argazki.\nKategoria Sin categoría 2018/01/30 egilea dantzak.\n← Dantzari eguna 2017 Txotxe, Handia, Goyak eta Koko-dantzak gau berean →


Arantxa Atxukarro: «Jai dudan egunetan ia beti lasterketa daukat» - Txantxangorri Aldizkaria\nArantxa Atxukarro: «Jai dudan egunetan ia beti lasterketa daukat»\nHome > Kirolak > Arantxa Atxukarro: «Jai dudan egunetan ia beti lasterketa daukat»\nArantxa Atxukarro > Korrikalaria\nGaztea zenetik dabil lasterka Arantxa Atxukarro, baina ez horretan bakarrik, hainbat kiroletan ere parte hartu baitu: frontenisa, karatea edo pala, besteak beste. Urte batzuk kiroletik urrunduta egon arren, gaur egun berriro bidean da eta hainbat herri-lasterketatan parte hartzen du, baita maratoietan ere.\n-Noiz hasi zinen korrika egiten?\n-Txikitan gogoratzen naiz, hamar urte inguru nituenean, nire izeba Mari Carmenek lasterketetan atera nahi izaten zuen, eta behin entrenatzera lagunduko nion galdetu zidan. Hamabost urtera arte edo iraun nuen. Berastegi inguruko mendietan entrenatzen genuen, baina batzuetan Tolosako Berazubira ere joaten ginen. Han Dina Bilbaorekin topo egin nuen behin, entrenatzailearen laguna zelako. Berarekin pistari bi itzuli ematea sekulakoa izan zen niretzat. Gero, lasterketak utzi eta karatea egin nuen bost urtez, hogeita hiru urtera arte, seme-alabak izan nituen arte.\n-Noiz hasi zinen berriro korrika?\n-Alabak bi urte zituenean edo hasi nintzen berriro. Lagun batek, Mertxek, komentatu zidan Behobian atera nahi zuela, eta ea lagunduko nion. Ez dut asko behar anima-tzeko, gaztetan edozertara apuntatzen nintzen, txistua ikastera, pianoa, frontenisean, karatean… Egun batean, bere senarrak bota zidan inor ez dela korrikalari petoa maratoia egiten duen arte, eta horrela, lehenengo maratoia egin behar izan nuen.\n-Baina entrenamenduak asko aldatuko dira, ezta?\n-Bai, nahiz eta nik ez ditudan oso ondo prestatzen. Baina bukatu nuen eta nahikoa barre egin genuen. Azkenean, niretzako maratoia zure buruarekin duzun jolas bat da. Bada momentu bat gorputzak ezin duela gehiago esaten duena eta zuk esan behar diozu ‘bai, ahal duzu’. Azken kilometroak borroka bat dira. Joan den urtean lau maratoi egiteko erronka jarri nuen, eta egin nituen. Aurten bost egin nahi ditut.\n-Denbora hobetzen saiatzen zara batetik bestera?\n-Zirkuituaren arabera. Adibidez, Laredokoan bero izugarria egiten zuen. Orduan, erlojuari buelta eman eta zure buruari esaten diozu ez dela marka egiteko eguna, lasterketa bukatzekoa baizik. Lasterketa batzuk ondo ateratzen dira, eta besteak ez.\n-Nolako entrenamenduak egiten dituzu?\n-Sentsazioen arabera entrenatzen dut, eta serieak, adibidez, ez zaizkit ezer gustatzen. Maratoirako hogei kilometro egingo ditut agian entrenamenduetan, asko jota 30era iritsi naiteke, baina askotan nahiago dut ez egitea, garrantzitsuena irteerara iristea delako. Badago jendea gehiegi entrenatzeagatik gero irteerara ere iristen ez dena. Behin pasa zitzaidan, 35 kilometroko entrenamenduekin, eta ikasi nuen.\n-Beti daukazu hor erretiratzeko aukera ere.\n-Erretiratzea oso gogorra da. Hobe da polikiago joan eta bukatzea. Laredoko maratoian, adibidez, eskerrak nire senarra zegoen. Lehenengo itzulian jada erretiratu egin nahi nuen, beroagatik, eta esan zidan ‘zertara etorri gara, ez zara bukatzera etorri?’, eta pentsatu nuen, ‘ba, honaino etorrita, bai’. Gero eskerrak eman nizkion.\n-Zenbat maratoi egin dituzu?\n-Guztira sei egin ditut, lehengo urtean lau: Zaragozakoa, Laredokoa, Vías Verdes izenekoa eta Logroñokoa; eta hamabitan Behobia. Lasterketak ahalik eta gehienak egiten ditut. Normalean, lanean larunbatean edo igandean dut jai eta agendan begiratzen dut nora joan naitekeen. Ia jai-egunero lasterketaren batean parte hartzen dut.\n-Azkenekoan, Berastegiko Negu Trailen hamargarren izan zinen.\n-Beno, oso korrikalari onak daude, eta, horiek ez badute parte hartzen, goian egoteko edo irabazteko aukera daukazu. Zortea da.\n-Hainbeste lasterketatan parte hartu ondoren, kuriositate bat baino gehiago izango duzu.\n-Behin Soraluzekora joan nintzen eta izena ematean jartzen zuen ‘700 eskailera’. Ezjakintasunarekin joan nintzen, esanez, ‘zer izango da’. Hogei bat igotzera proba egin nuen eta konturatu nintzen gogorra izango zela, ez nagoelako ohituta eskailerak igotzera. Azkenean, lehenbizi zioan neskaren atzetik jarri nintzen, berak korrika igotzen zituen eta nik oinez, baina azken 400 metroetan esprinta bota nion eta lasterketa irabazi nuen. Pentsatu ere ez nuen egin irabaziko nuela.\nArantxa AtxukarroBerastegiKorrikalariaLasterketaMaratoiaTxantxangorri aldizkaria 100


Berehalakotasuna | Iritzia | Berria\nUzten ari naiz. Badakit lagun bat baino gehiago galduko dudana, baina e-mailei, txioei, WhatsAppeko, Telegrameko mezuei segituan erantzuteari uzten ari naiz. Hasi tonto-tonto egin nintzen, mezuren bat jaso eta hogei, hamar, bost segundora erantzuten; txioak eta e-mailak ordenagailutik (etxetik), mugikorretik gainontzekoak. Ordea, ingurukoen erritmoari jarraitu ezin nionez, Twitterra eta Outlooka ere telefonoan jartzea otu zitzaidan; probatzearren, badakizue. Eta halaxe hasi nintzen, nengoen lekuan nengoela, lantzean jakinarazpen bati erantzuten (hamar minuturik behin konektatzera iritsiko nintzen nire garairik onenetan). Halaxe, egoera kontrolpean neukalakoan, harik eta gisako ohiturarik ez daukatenek (jende adinduak eta umeek) txarto begiratzen zidatela konturatu nintzen arte. Neure burua, igande arratsalde batean, amonareneko komuneko tazaren gainera igota (estaldura hartzeko) e-mail bat bidaltzen harrapatu nuen arte, egiari zor.\nHarrezkero debekatuta daukat urgentziazko mezuei eta deiei ez beste guztiei segituan erantzutea (iristen zaizkidan gehienei, alegia; hain inportantea ere ez naiz-eta); neuk erantzutea eta ingurukoei berehala erantzun diezadaten eskatzea ere bai, noski... Eta hemen nabil orain, jakinarazpenei begiratzeko tentazioa sartzen zaidan bakoitzean txikleak, tripak jaten.


Pearl Jam-en Beltza - Artista-Egitateak\nPearl Jam-en Beltza\nEddie Vedder-ek azaldu zuen Pearl Jam Twenty liburu honek abesti hau lehen harremanen ingurukoa dela dio. 'Abestia askatzea da', esan zuen Vedderrek. 'Oso arraroa da harreman batek Lurraren grabitatearen erakarpena jasatea eta jendea nora eramango duen eta nola haziko diren. Entzun dut esan daitekeela ezin duzula benetako maitasunik izan nahi ez duen maitasuna izan ezean. Gogorra da, orduan zure zintzoena betirako ezin duzuena baita '.\n1992ko irailerako, Pearl Jam aireratu zen, estreinako diskotik kaleratutako hiru singleekin Hau : ' Bizirik , 'Even Flow' eta ' Jeremy . ' Sony Records disko berria beroa eta astuna izan zen hurrengo single gisa kaleratu zutenean, eta aukera nabarmena izan zen, diskoaren ebakuntza airplaya lortzen ari zelako eta beste formatu batzuetara gurutzatu zitzakeen balada zelako. Taldeak, hala ere, jarrera irmoa hartu zuen kaleratzearen aurka, Eddie Vedderrek ez baitzuen bideorik egin nahi, ezta promozio prozesua gehiago egin beharrik ere. Vedderrek bataila hori irabazi zuen eta oso arreta gutxi lortu zuen 'Oceans' albumeko laugarren eta azken single gisa kaleratu zen. Momentu handia izan zen Pearl Jam eta Kelly Curtis zuzendaria, Sonyren aurrean eta Tommy Mottola zuzendari nagusi indartsua izan baitziren, eta hauek presio egin zieten single gisa 'Black' jaulkitzeko.\nPearl Jam gitarrista zen Stone Gossard-ek idatzi zuen abesti honen musika, 'E Ballad' deitu zuena, Vedderrek hitzak jarri aurretik.\nAbesti hau bere mutil-laguna esan gabe abortatu duen neska bati buruzkoa dela esan da, baina letrak dioenez, Vedder neskalagun bati (edo lagun hurkoari) buruz hitz egiten ari da, hilda edo harekin hautsi zena. Zenbait analisi liriko:\n'Mihise hutseko orriak, ukitu gabeko buztinezko orriak' - Arte erreferentzia guztiak, artelanak aldatu edo erabiltzen ez direnak.\n'Nire gorputza behin bezala zabaldu al zen nire aurrean' - Erreferentzia sexuala? Hil al zen?\n'Bost horizonte guztiak bere arimaren inguruan' - Baliteke erreferentzia erlijiosoa, bost nahiko zenbaki garrantzitsua da erlijio askorentzat (pentagrama bat bezala). Zabalduta egotea ere aipa liteke (bi hanka + bi beso + 1 buru = 5).\n'Ooh, badakit berak jantzi zidan guztia eman zidala' - Janzten zuen guztia ezagutzaren metafora izan daiteke, arropa emozionala.\n'Oh, argazkiak beltzez garbitu dira, dena tatuatu dute ...' - Emakumearen argazkiak zituen, baina zerbait gertatu zitzaion eta orain 'beltzak' dira berarentzat.\n'Jolasean dabiltzan ume batzuekin inguratuta nago' - Hortik etorriko litzateke abortuaren erreferentzia.\n'Haien algara sentitzen dut, beraz, zergatik ikertzen dut? - Haurren pentsamenduak oroitzapen txarrak sortzen ditu. Agian hil zen haur bat izan zen, baina litekeena da ezagutzen zuen norbait izatea.\n'Gaizki joan den maitasun guztiak beltza bihurtu du nire mundua' - Lerro honek hausturaren teoria onartzen du.\n'Ikusten dudan guztia, naizena, izango naizen guztia ... bai ...'\n'Badakit noizbait bizitza ederra izango duzula, badakit beste norbaiten zeruan izarra izango zarela, baina zergatik zergatik, zergatik ezin da izan, zergatik ezin da nirea izan' - Orain norbaitekin dago bestela, baina berarekin egon nahi du.\nAaron Lewis-ek abesti hau zuzenean interpretatu zuen bere gitarra akustikoarekin, Stainden 2002ko biran zehar. Grabazio batek irrati-joko batzuk lortu zituen.\nzer da bennie eta zurrustak\ndeabrua Georgiako letretara jaitsi zen\nbegiratu baina letra\nastelehena ez zait gustatzen boomtown arratoi\nnoiz atera zen gangster paradisua


López Atxurra: “Europa inoiz baino beharrezkoagoa da gaur”\nALBISTEAK López Atxurra: “Europa inoiz baino beharrezkoagoa da gaur”\nEmiliano López Atxurra Deustuko Unibertsitatean izandako agerraldian.\n“Europarik gabe, industriak ez luke giharrik izango”, adierazi zuen atzo Emiliano López Atxurra Petronorren presidenteak, Deustuko Unibertsitatean izandako agerraldian. Berariaz nabarmendu zuen “nazioarteko ordenan dagoen zalantzaz betetako etorkizuna”, baina hala ere, erdi beteta dagoen botilaren aldeko apustuari eutsi zion, maila geopolitikoan eta geoekonomikoan gertatzen ari diren aldaketen aurrean.\nEspainiar eremuari dagozkion erronketan, “zarata politikoa” zeritzona nabarmendu zuen. Haren iritziz, horrek benetan garrantzitsua denetik aldentzen gaitu, gure gaitasun industrial eta teknologikoei eragozpenak jartzeaz gain.\nEsparru berean, ondo antolatutako trantsizio energetikoari ekitearen garrantzia aipatu zuen, politika teknologikoa, politika industriala eta politika fiskaka kontuan hartuz, eta “zentzugabekeriatzat” jo zuen trantsizio energetikoa egitea, aldez aurreko politika industrialik gabe.\nLópez Atxurraren agerraldia Bilboko Deusto Business Schooleko Faculty Clubean antolatutako bazkariaren barruan egin zen, José María Guibert Deustuko Unibertsitateko Errektorearen eta enpresa-ehunaren ordezkaritza zabal baten aurrean.


Gazteak: Prekarioak eta politika instituzionaletik baztertuak — ALDA. Aldaketa. Lana. Demokrazia. Alternatibak - ELA\nGazteak: Prekarioak eta politika instituzionaletik baztertuak\nEuskal Herriko Unibertsitateko Parte Hartuz ikerketa taldeak gazteen eta politikaren arteko harremanak aztertu ditu; instituzio politikoek baztertu egiten dituztela uste dute Euskal Herriko gazteek.\nAsko hitz egiten da gazteen inguruan, baina gutxi gazteekin. Ohikoa da gazteen inguruko berriak irakurtzea, entzutea edo idaztea, baina lan gutxitan emate zaie ahotsa gazteei. Horregatik, batez ere Covid-19ak sortutako pandemiaren baitan, kolektibo honen inguruko topikoak zabaldu dira. Topiko horien arabera, gaur egungo gazteak egoistak dira, soilik euren zilborrera begiratzen dute, ez dira solidarioak, oso berekoiak dira. Labur esanda, denaz paso egiten dute. Baina, zuzena al da hau?\nGaldera honi erantzun asmoz, edo, gutxienez, galdera honen inguruan hausnartu asmoz, Euskal Herriko Unibertsitateko (EHU) Parte Hartuz ikerketa taldeak Oraingo gazteak axolagabe? Gazteen eta politikaren arteko harremanak aztergai lana argitaratu du. Ikertzaile talde honek 2018 eta 2019 urte bitarteetan Hego Euskal Herriko era eta ezaugarri askotako 18 eta 35 urte bitarteko gazteen iritziak, jarrerak eta bizi esperientziak jaso zituen, egungo belaunaldi gazteek politikarekin duten harremana aztertu asmoz. (Manu Robles-Arangiz Fundazioak diruz lagundu du proiektua).\nLa juventud considera el empleo como su principal problema, porque eso condiciona su vida. La mayoría de los jóvenes sólo encuentran trabajos parciales. Ven que de vez en cuando trabajan y que de vez en cuando están en el paro. Y también hay quien sólo ha tenido la oportunidad de trabajar en negro. Estos cambios en el mundo laboral han condicionado la vida de la juventud y de las nuevas generaciones.\nGazteak eta politika. Edo politika eta gazteak\nAgian termino bakoitza definitu beharko genuke lehenik. Horretarako Ane Larrinaga Renteriarengana (Mungia, Bizkaia, 1960) jo dugu. Larrinaga EHUko Soziologia eta Gizarte Langintza Saileko irakaslea da, eta ikerketa hau koordinatu du. “Gaztedia ez da talde homogeneo bat, helduok ez garen bezala. Ez da adin tarte biologiko bat, hori baino askoz gehiago da, eratze sozial bat da. Gazteez hitz egin beharko genuke, gazte izateko modu asko daudelako, tokian tokiko baldintzen arabera, jatorriaren arabera, hezkuntzaren arabera...”\nAdos. Eta zer da politika? “Tradizionalki politika esparru instituzionalarekin identifikatu da. Baina esparru honek ere ez ditu muga finkoak. Azken urteetan muga hauek aldatzen joan dira, garaiaren eta testuinguru sozialaren arabera. Lehen politizaturik ez zeuden gai batzuk orain badaude. Duela 40 urte indarkeria matxista ez zen kontsideratzen gai politiko bat, gaur egun, ordea, bai. Paradigma klasiko liberalean muga zehatzak jarri ohi dira politikaren eta gizartearen artean, publikoaren eta pribatuaren artean. Partaidetza politikoa arlo politiko instituzionalean burutzen zena kontsideratzen zen, adibidez hauteskundeetan parte hartzea edo alderdi politiko batean afiliatuta egotea. Belaunaldi berriekin desplazamendu bat eman da. Orain ez dago horren argi zer den politikoa eta zer ez, zer den pribatua eta zer publikoa. Feminismoak argi utzi duen bezala pribatua ere politikoa da”.\nDefinitu dugu zer den gazte izatea eta zer den politika. Galdera, beraz, argi dago. Ba al dute gazteek politikarekiko interesik? “Eusko Jaularitzak urtero ateratzen duen ‘Gazteriaren argazkia’ izeneko inkestan jasotzen denez, soilik gazteen %30 dago interesatuta edo oso interesatuta politikan. Gainontzekoak, ez. Ikerketan ikusi dugunez, horrelako kategoria bitarrak baina gehiago –gazte politizatuak vs gazte ez politizatuak, politikan interesatuak vs ez interesatuak–, mailakako jarrerak daude. Gazte batzuek, oso politizatuta dauden familietako kide direlako edo inguruan gune politizatuak dituztelako, politika sakonki bizi dute eta euren bizitzetan aktibismoa oinarrizkoa da. Mailaka aztertzen bazoaz, ordea, badaude euren burua ez politizatutzat duten gazte asko, baina gero informazio politikoa jasotzen dutenak, berri politikoak jarraitzen dituztenak, aldizka ekintzetan parte hartzen dutenak... Noski, beste muturrean, badaude ere ez informaziorik ez eta jakin-minik ez duten gazteak. Baina, zentzu honetan, gutxi dira ezertan parte hartzen ez dutenak”.\n“Inkestetan –jarraitzen du– gazte askok diote ez dutela interesik politikan, baina gero horietako askok esparru zibilean aktibo ari dira. Adibidez, elkarte edo Gobernuz Kanpoko Erakunde ezberdinetan, auzoan edo Gaztetxean parte hartze aktiboa dute. Zentzu arruntetik ikusten baduzu, politikak oso esparru mugatua betetzen du, baina egiten ditugun gauza askok izaera politikoa izan dezakete, bai gizarte bezala eta bai indibidualki. Jaten duguna, birziklatzen dugun ala ez, garraio publikoaren erabilera kontzienteak edo kontsumoa mugatzeak kutsu politikoa izan dezakete, ekintza horien atzean dauden balioen arabera”.\nLas decisiones reales, las decisiones importantes, se toman en espacios distintos a los Parlamentos. La juventud también es consciente de ello. La participación juvenil se ha desplazado de estos espacios institucionales que han perdido credibilidad a espacios más informales: movimientos sociales, asociaciones de la sociedad civil o la vida cotidiana de las personas.\nHonaino iritsita, egin beharreko galdera begi bistakoa da. Gazteek ez dute lotzen euren burua ‘politikarekin’. Zergatik? Ane Larrinagak galdera horri erantzuten dio. “Instituzio politikoak oso desprestigiatuta daude gazteen artean. Gehienek ez dute konfiantzarik ez elite politikoetan ez instituzio politikoetan ere. Gazteek politika ustelkeriarekin identifikatzen dute, interes ekonomikoen esanetara diharduten subjektuak ikusten dituzte, uste dute ez dela euren ahotsa entzuten, ez dutela protagonismorik bizitza politikoan, ez dela eurekin kontatzen. Ez dute konfiantzarik instituzio politikoetan, oso desprestigiatuak daude euren ikuspuntutik”.\nGazteak abandonatuta sentitzen dira, ez dituztela aintzat hartzen\nHala ondorioztatu dute Parte Hartuz ikerketa taldeko kideek. Baina honek ez du esan nahi gazteek kezkarik ez dutenik. Kezka gehienak enpleguarekin lotuta daude. Beno, izan gaitezen zehatzagoak: enpleguaren desegonkortasunarekin.\n“Gazteek enpleguaren arazoa euren arazo nagusitzat jotzen dute, horrek euren bizitza baldintzatzen duelako. Egungo politika neoliberalek lan merkatua desarautu dutenez, ez dago araurik. Horrek liberalismo hutsera bueltatzea suposatzen du. Gazte gehienek aldikako lanak besterik ez dituzte aurkitzen, lan partzialak. Tarteka lan egingo dutela eta tarteka langabezian egongo direla ikusten dute. Eta badira ere soilik beltzean lan egiteko aukera izan dutenak. Lan munduan gertatu diren aldaketa hauek goitik behera baldintzatu dute gazteen eta belaunaldi berrien bizitza”.\n“XX. mendean, Ongizate Estatua existitzen zen tokietan lanak herritar oso izatea bermatzen zuen. Gutxi gora beherako lan egonkorra aurkitzean herritar bihurtzen zinen eta heldu statusera heltzen zinen. Gaur ez dago sarbide hori, lanak ez du egonkortasunik suposatzen, alderantziz baizik. Lana ezegonkorra da, gazteei ez die bizi proiektu bat egitea ahalbidetzen. Gazteek euren burua urte askotan gurasoen etxean irudikatzen dute, ezin direlako emantzipatu. Lanari etxebizitzaren prezio altua eta beste faktore batzuk gehitzen badizkiozu, ikusten dute euren bizitza erabat mugatuta dagoela, beti ezegonkortasunean biziko direla, ezpata moduko bat buru gainean balute bezala. Horren aurrean instituzio politikoek, gobernuek edo elite politikoek soluziorik ematen ez dietela ikusten dute. Ez dute erantzunik aurkitzen euren arazoentzat, eta erakundeen eraginkortasun ezak ikuspegi hau areagotu egiten du. Beraz, ez da horrenbeste kontua politikarekiko urrundu direla, baizik eta politika instituzionalarekiko gaitzuste bat dagoela”.\nEntre la juventud hay un gran sentimiento de frustración. Las élites políticas tienen la sensación de que les abandonan. Esto, además de provocar frustración, provoca la deslegitimación del sistema democrático liberal. No creen en la eficacia de este sistema. Esto hace que jóvenes con inquietudes políticas o sociales recurran a otros ámbitos. No dan importancia a las elecciones o al juego entre partidos porque meten a todos en ese saco de la deslegitimación.\nGaurko gazteak bihar ez dira gazte izango\nBaina, nola irudikatzen dute etorkizun hori? “Orain arte aipatu ditugun faktoreen ondorioz frustrazio sentipen handia dago. Elite politikoek abandonatzen dituztenaren sentsazioa dute. Horrek, frustrazioa eragiteaz gain, sistema demokratiko liberalaren deslegitimazioa eragiten du. Ez dute sistema honen eraginkortasunean sinisten. Horren ondorioz, kezka politikoak edo sozialak dituzten gazteek beste esparru batzuetara jotzen dute. Ez diote garrantziarik ematen hauteskundeei edo alderdien arteko jokoari, denak deslegitimazioaren zaku horretan sartzen dituztelako”.\nPolitika instituzionaletik aldendu dira gazteak. Orduan, nora desplazatzen dituzte euren kezkak? Autonomia edo soberania garatu ahal duten guneetara. Hara jotzen dute, kontrolatzen dituzten guneetara. Hala jasotzen du ikerketak, eta hala azaltzen du Ane Larrinagak. “Gune horiek era askotarikoak izan daitezke. Eguneroko bizitzako esparruetan gauzatzen dituzte euren balioak –‘ekologista izango naiz eta birziklatu egingo dut’–, edo konpromiso zibiko edo sozialean –etorkinak, arrazakeria, feminismoa...–. Gune horietan gazteek sentitzen dute eurek kontrola daukatela. Horregatik batzuek tokiak okupatzen dituzte, edo euren komunitateak garatzen saiatzen dira, baina beraienak, sistema politiko-instituzionalen ertzetan. Badira sistema politiko-instituzionalean aritzen direnak, baina gehienak ertzetan kokatzen dira. Gazte askoren arabera euren balioak ezin dira gauzatu politika instituzionalean, eta horregatik desplazatzen dute euren partaidetza beste gune batzuetara”.\nGlobalizazioak ere astintzen ditu gazteak\n(Hego) Euskal Herriko gazteek parte hartu dute ikerketan. Baina tokian tokiko errealitatetik harantzago mundu globalizatu batean bizi dira, eta globalizazio horrek zuzenean eragiten die. Denon bizitzetan eragin zuzena duten erabaki asko ez dira bertako Parlamentu edo erakundeetan erabakitzen, urrutikoak eta ilunak egiten zaizkigun guneetan baizik. Enpresa transnazionalen edo finantza merkatuen itzala luzea da.\n“Globalizazioaren garai honetan gazteek ikusten dute instituzio demokratikoen gaineko kontrola desagertu egin dela. Defizit demokratikoa gero eta handiagoa da, erabaki asko estatuz gaindiko guneetan hartzen direlako. Gazteek uste dute ez dutela erabakitze sare horien inguruko inolako kontrolik. Benetako erabakiak, erabaki garrantzitsuak, Parlamentuak ez diren beste gune batzuetan hartzen dira. Gazteak ere hortaz jabetzen dira. Gazteen partaidetza sinesgarritasuna galdu duten gune instituzional horietatik gune informalagoetara desplazatu egin da: mugimendu sozialetara, gizarte zibileko elkarteetara edo pertsonon eguneroko bizitzara”.\nKlase soziala, generoa eta inguru soziologikoa\nZein eragin dute? Ez da gauza bera errenta altuko auzo batean jaiotzea edo langile auzo batean. Ez da gauza bera gizon edo emakume izatea. Ez da gauza bera familia politizatu baten parte izatea edo familia ez politizatu batekoa izatea. Zein eragin dute faktore horiek?\n“Tradizio politikoak eragina du. Familia edo gune politizatuetatik datozen gazteek interes handiagoa dute. Klase sozialak ere zerikusia du pertsonon politizazio mailarekin, eta gazteen artean ere. Denbora izateak edo ikasketa batzuk izateak lagundu egiten du interes politikoa izateko orduan, eta diru sarrera altuak dituzten familietako gazteek erraztasun handiagoa dute horretarako. Despolitizatutako gazteen artean askok ezagutza gutxi dute, politika mundu arrotza egiten zaie. Elite politikoek erabiltzen dituzten hitzak edo hizkerak ez dituzte ulertzen”.\nJatorri sozialak baldintzatzen du, generoak baldintzatzen duen bezala. “Neskek zailtasun handiagoak dituzte partaidetza politikora heltzeko. Partaidetza politikoak askotan neskek lehen sozializazioan jaso ez dituzten gaitasun edo abilidade batzuk eskatzen ditu, esaterako, publikoan hitz egitea, publikoan aurkeztea edo zenbait kasutan erasokorrak izatea. Gune aktibistetan bertan ere bada ezberdintasun irizpide bat. Gaur egun modelo aktibistak eredu erabat maskulinoak dira, eta hemen are eta gehiago izan dira. Orain arte existitu den politika mota bat, politikoa kontentziosoa edo deituko genukeena, oso kalekoa izan da. Hor eredu nagusiak maskulinoak izan dira”.\nGai nazionala, gazteen kezka iturri?\nGai nazionala Euskal Herriak bizi duen gatazketako bat da. Gure herriak hamarkada (edo mende) luzeetan konpondu ez den auzi politikoa bizi du. Azken hamarkadan gertatu diren aldaketek, ETAren desarmatzetik aurrera nagusiki, neurri handi batean gatazka horren ondorio lazgarrienak eta krudelenak albo batera utzi ditu. Testuinguru berri honek aldaketarik izan al du gazteen eta politikaren arteko harremanean? Gai nazionala kezka iturri al da gazteentzat? Parte Hartuz ikerketa taldeak ere hainbat ondorio atera ditu gai honen inguruan.\n“Nazioaren edo nazionalismoaren auzia ez da desagertu, tradizio batzuk daudelako eta belaunaldi batetik bestera helarazi direlako. Hau esanda, egia da gazteen lehentasun eta kezketan gaia ahuldu egin dela. Lehentasunen artean enplegua, etxebizitza edo faktore sozio ekonomikoak daude, prekaritatearekin lotutakoak. Gaur egungo gazteek, gazteetan gazteenak batez ere, oso modu bortitzean bizi dituzte politika neoliberalen ondorioak, denek partekatzen dituzte prekarietatearekin lotutako kezkak. Abertzaletzat edo hartu daitezkeen gazteen artean ere nazio identitateak nolabait ere lehentasuna galdu du bere kezken artean. Gainera gaur egun aniztasun handia dago, politika asko dibertsifikatu da. Identitateak ez dira lehen bezala bizi, horren trinkoak; identitate asko partekatu egiten dira, identitate anitzak daude. Lehen gure egunerokotasunean horren txertatuta zegoen gatazka, besteak beste adierazpen oso bortitzak zituena, askok ez dute bizi. Etxean edo inguruan entzun izan dute, kontatu egin diete, baina ez da gauza bera kontatzea edo norberak bizitzea”.\nGazteak eta sindikatuak. Nola ikusten gaituzte? Prekaritatea, soldata baxuak, ezegonkortasuna, lan kontraturik gabeko lana. Ikerketan eta elkarrizketa honetan behin eta berriro agertzen diren gaiak dira. Hau sindikatu baten aldizkari da. Bertso saioetan bezala, puntua bota diogu Ane Larrinagari.\n“Ezezagutza handia dago sindikatuen eta sindikalismoaren inguruan. Ikusi duguna zera da: sindikatuak eta sindikalismoa gehiago ezagutzen da tradizio familiar bat dagoenean, hau da, senideren bat afiliatuta dagoenean edo gatazka sindikal bat bizi izan duenean. Bestalde, ezin dugu ahaztu gazteen lan baldintzak oso prekarioak direla, eta kasu askotan posible da gazteak sindikalizatzearen beldur izatea, kalte egingo dielakoan. Azkenik, bada beste faktore bat: neoliberalismoa ez da bakarrik sistema ekonomiko bat, neoliberalismoak diskurtso bat zabaldu du, guk barneratu duguna. Eta diskurtso horrek dio zuk aukeratzeko askatasuna duzula, zu zarela zure bizitzaren erantzule eta jabe... Beraz, zuk kudeatu behar duzu zure bizitzari dagokion guztia. Erretorika neoliberal horrek gure egitura subjektiboa baldintzatu du, eta joera hau ez doa sindikalgintzaren alde, gazteek irudikatzen dutelako eurek kudeatu behar dutela euren bizitza, ez beste inork. Eta hor lana ere sartzen da”.


Legea «hobetzeko» akordioa | Gizartea | Berria\nLegea «hobetzeko» akordioa\nElkarrekin Podemos-IUk pandemiaren aurkako legea babestuko du, EAJ eta PSE-EErekin batera. Isunak urritu eta eskubideak «blindatzeko» era egin dutela diote. EH Bildu eta PP-C's aurka daude\nIñigo Urkullu lehendakaria eta Miren Gorrotxategi Elkarrekin Podemos-IUko bozeramailea, Eusko Legebiltzarreko korridoreetan —artxiboko irudia—. J.R.BILBAO/ EFE Tamaina handiagoan ikusi\nBi aste barru onartuko du Eusko Legebiltzarrak pandemiaren aurkako legea, eta jatorrian baino babes zabalagoarekin egingo du aurrera. Izan ere, EAJk eta PSE-EEk Elkarrekin Podemos-IU taldea izango dute bidelagun lege proposamena aurrera ateratzeko. Eusko Jaurlaritza sostengatzen duten taldeek eta Elkarrekin Podemos-IUk herenegun itxi zuten lege egitasmoaren inguruko akordioa, eta, atzo, haren berri eman zuten Eusko Legebiltzarrean. Azpimarratu zuten akordioari esker «hobetu» egingo dela jatorrizko testua, eta legeak «tresna egokiagoak» eskainiko dituela birusari aurre egiteko.\nAkordioaren muina bi arlotan laburbildu daiteke: batetik, «murrizketa sakonak» egin dira lege proposamenak aurreikusten dituen isunen esparruan, eta, bestetik, oinarrizko eskubideak «blindatu» egin dira. Elkarrekin Podemos-IU taldeko bozeramaile Miren Gorrotxategik emandako azalpenen arabera, koalizioaren ekarpenei esker lortu da arau hausteengatik legeak aurreikusitako isunak «nabarmen gutxitzea», eta arau hauste bera egiteagatik isun handiagorik ez jasotzea. «Pedagogiaren alde egin behar dugu, eta ez zigorraren alde». Horrez gain, esan du oinarrizko eskubideak «blindatu» egingo direla akordioari esker; beraz, alarma egoeratik kanpo ezin izango da hartu oinarrizko eskubideak murriztuko dituen neurririk, Gorrotxategik jakinarazi zuenez. «Oinarrizko eskubideak arautzerakoan, proportzionaltasuna bermatuko da, betiere txosten zientifikoetan oinarriturik». Adostutako testuak «berme» gehiago emango ditu biltzeko eskubidea edota lan egiteko eskubidea erabiltzeko.\nBestelako «gobernantza eredu» baten alde ere egingo du legeak, eta gizarte zibilaren esku zenbait tresna jarriko dira pandemia arautzen duten organoetan parte har dezan. «Adibidez, hezkuntza komunitatea erabakiguneetan egon ahalko da ikastetxeak berriz itxi behar badira», Gorrotxategiren esanetan. Lortutako akordioaren beste gakoetako bat da Eusko Jaurlaritzak aldiro azalpenak eman beharko dituela legebiltzarrean bilakaera epidemiologikoak gizartean eta ekonomian dituen ondorioen inguruan.\nAkordioaren garrantzia azpimarratu zuten atzo EAJk eta PSE-EEk, eta goratu egin zuten Elkarrekin Podemos-IUk adostasunerako erakutsitako prestasuna. Javier Telleria EAJko legebiltzarkidearen ustez, lan eredu «zintzoa, arduratsua eta eraikitzailea» izan da, eta, akordioari esker, legeak «segurtasun juridiko handiagoa» izango du.\nTramitazio bidean da lege egitasmoa Eusko Legebiltzarrean, eta taldeek ekarpenak egiteko era dute oraindik, hilaren 24an osoko bilkuran behin betiko onartu aurretik. EAJk eta PSEk uste dute badela denbora oraindik akordioa beste taldeetara zabaltzeko, nahiz eta kritiko agertu ziren PP-C's-k eta Voxek agertutako jarrera «itxiarekin». EH Bilduri aurpegiratu zioten negoziatzeko borondaterik agertu ez izana, baina akordiora batzeko eskua luzatu eta ekarpenak mahai gainean jartzeko eskatu zioten.\n«Aterki juridiko ahulegia»\nEH Bildurentzat, ordea, «aterki juridiko ahulegia» du lortutako akordioak, eta, horregatik, 72 zuzenketa aurkeztu dizkio lege proposamenari. Koalizioak uste du «epe motzeko» begirada duela proiektuak, ez duelako neurririk planteatzen izurriaren kalte ekonomikoak eta sozialak leuntzeko, ez eta ongizate eta osasun arloko zerbitzu publikoak indartzeko ere. Horiek horrela, helburu bikoitza dute zuzenketek, Maddalen Iriartek eta Rebeka Uberak azaldu zutenez: osasun sistema publikoa «ondo egituratzea» osasun larrialdiei erantzun egokia emateko, eta herritarren «zaintza eta babesa» bermatzea. Besteak beste, EH Bilduk proposatu du Labi teknikoa organo «independente» bat izatea, askotariko alorretako teknikari eta adituek osatutakoa, eta Labiren Aholku Batzordea desagertzea.\nEskaera bera egin du PP-C's alderdiak zuzenketa batean: Labiren Aholku Batzordearen ordez, aditu independenteek osatutako batzorde bat osatzeko eskatu du. Koalizioak ehundik gora zuzenketa aurkeztu dizkio lege egitasmoari.\nOstatuen neurriak erkidegoen esku utziko ditu Madrilek


Publicado por p3 en 23:39 No hay comentarios:\nFrackAnpada Uztailaren 13tik 19ra\nUztailaren 13tik 19ra Gasteiz alboko Subijanan FrackAnpada ospatuko da. Egitaraua eta programazio guztia FrackingEz-en aurkitu dezakezue\nTopatun jartzen duenaren arabera, Mundu mailako 50 kolektibo bilduko dira uztailaren 13tik 19ra Subillan egingo duten ‘Frackanpadan’. Mundu osoko 100 hizlaritik gora bilduko dira\nGuztira 65 ekitaldi inguru antolatu dituzte: hitzaldiak, tailerrak, mahai inguruak, proiekzioak, antzerkia, kontzertuak etab.\nAntolatzaileen esanetan, nazioartean “parekorik ez duen” foroa izango da, eta mundu osoko 50 kolektibo inguru bilduko dira; gehienak Europakoak, baina baita ere Amerika, Afrika zein Asiakoren bat.\nMugimenduei beharrezko tresnak eskaintzea izango da kanpaldiaren helburuetako bat: jakintza eta ezagutza praktikoa zein teorikoa. Bide horretan, ‘fracking’-aren aurkako borroka interesatzen zaien mugimendu eta norbanako guztiak deitu dituzte parte hartzera.\nHedabide ezberdinetan ikusi ahal izan dugun bezela, momentu berezian dator akanpada, Frackinga eragozten duen legea onartu berri duelako Eusko Legebiltzarrak\nBaina legeak lege, iritziak iritzi, Frackinga bere kabuz ondoratuko den teknika bat dela gero eta argiago ikusten da adituen esanetan.\nArgiako Larrun aldizkariko artikulu honetan irakurri daitekeenez Frackingaren Burbuila husten hasia dago.\n...Bestela esanda, erreserbak eta baliabideak ez dira gauza bera, sarritan nahasi arren. Baliabidea dagoen guztia da; erreserba, berriz, ustiatu daitekeena, eta hori faktore ekonomikoen menpe dago. “Funtsean, Energi Itzulera Tasa (EIT) on bat izatearen menpe”, azaltzen du Antonio Turielek.\nDenok ulertzeko bezela esanda, Frackingaren errentagarritasun energetikoa (EIT) oso baxua da, eta ondorioz, ekonomikoki ez da errentagarria, beraz, prezioak puztuta, burbuila dago. Espekulazioak ezin du asko iraun. Burbuila hustean errentagarritasun ekonomikoa pikutara joango da. Hori lekuan leku ingurugiroan sortutako kalteak kontutan hartu gabe.\nFrackingari buruz informazioa zabaltzea da Frackinga gelditzeko era eraginkorrena. Fracking ez hemen eta ezta inon ere.\nPublicado por Okil Beltzak en 7:04 No hay comentarios:\n¨Zure botoa; Fracking ez¨ kanpainaren emaitzak\nKanpaina abiatu genuenean iragarri bezala, azken asteotan datuak biltzen ibili gara, eta hona hemen lortu ditugun emaitzak.\nEAEko hiru lurralde historikoetan ematen hari diren prentsaurrekoetan balorazio orokor txiki bat egingo da, hala nola foru aldundiak zuzentzeko hautagaiei buruzko datuak. Lurralde historiko bakoitzean euren herrietako alkategaien datuak eskeiniko dira.\nLehenbizi, azpimarratu nahi dugu oro har, kanpaina arrakastatsua izan dela, eta EAEko herrietako hautagai gehienengana heldu garela gure eskariarekin. Mobilizazio handia lortu dugu, bai fracking ez mugimenduko jendearena bai eta era partikularrean lagundu diguten herritarrena ere, frackingaren kontrako konpromezua euren herrietan zabaltzen lagunduz. Horregatik, zoriondu nahi ditugu frackingaren kontrako konpromisoa eskatuz, herriz herri ehunka hautagiengana joan diren lagun guztiei. Frackinga hautagai gehienen agendan sartzea lortu dugu, hauteskunde kanpainan eta hautesle askoren buruetan.\nAzpimarratzekoa da ere, alderdi politiko ezberdinen estrukturekin kontaktuan jartzeko izan ditugun oztopoak. Alderdi batzuek, konpromisoa hautagaiengana heltzeko euren aldetik jarri dute, beste alderdi batzuekin berriz oso zaila izan da edo ezinezkoa. Laburpen gisa esan dezakegu, EH Bildu, Podemos eta Irabazik lana erraztu digutela, eta konpromisoa estrukturalki hartu dutela eta beste alderdiekin zailagoa izan dela.\nZenbait alderdirekin izan ditugun zailtasunak direla eta, ahaleginak bikoiztu behar izan ditugu hautagai bakoitzaren konpromisoa lortzeko, eta ibilbide honetan kontraesan batzuk ikusi ditugu alderdien jarrera orokorra eta zenbait hautagaien jarreraren artean. Eta hau da azpimarratu nahi dugun hirugarren puntua izan ere alderdiek daukaten jarreratik haratago, erakunde ezberdinetatik konpromiso pertsonalak hartu daitezke frackingaren kontra eta zulatzaileen lana oztopatu.\nAzkenik eskerrak eman nahi dizkiegu konpromiso pertsonala hartu duten hautagai guztiei. Espero dugu, hartutako konpromisoak praktikan jarri behar izatekotan, sorpresarik ez egotea, beharrezkoa ikusten dugun bakoitzean hartutako konpromezua betetzeko eskatuko baitugu.\nBatzar nagusietako datuak emango ditugu orain.\nKonpromisoa sinatu duten talde politikoak batzar nagusietan\nJose Damian Garcia-Moreno\nKonpromisoa sinatu EZ duten talde politikoak\nJosu Imanol Unanue\nKonpromisoa sinatu ez duten talde politikoak batzar nagusietan\nGu Gipuzkoakoak izaki, lurrazalaren %40a frackingaren meatxupean daukagu. Hori dela eta, lurraldeko hautagai politiko guztiekin harremanetan jartzen saiatu gara, frackingaren inguruan duten iritzia jakin, frackingaren aurka konpromisoa hartzeko eta sinatzeko prest egongo ziren edo ez jakiteko. Bestalde harriagarria egin zaigu gai honen inguruko dagoen ezjakintasuna hautagai batzuen partetik.\n-EH Bilduk talde gisa sinatu du, hautagai guztiak barnean geratu direlarik.\n-Irabazik talde gisa sinatu du, hautagai guztiak barnean geratu direlarik.\n-Podemosek talde gisa sinatu du, hautagai guztiak barnean geratu direlarik.\n-PSEk talde gisa sinatu du, baina hautagai bakoitzak independienteki aukeratu du sinatu ala ez. Adibidez Donostiako hautagaiak ez du sinatu konpromisoa.\n-UPyDk ez du sinatu.\n-PPk ez du sinatu.\n-EAJ-PNVk ez du sinatu.\nIkusi dugun moduan Gipuzkoan indarrak nahiko banaturik daude, baina gure ustetan honen erantzule nagusia, dagoen ezjakintasuna da, bai politikoen aldetik eta baita herritarren aldetik ere. Horregatik irmo esaten dugu lanean jarraituko dugula gipuzkoar orok frackinga zer den jakin arte eta gaiarekiko kontzientzia kritiko bat sortu arte.\nFracking ez hemen eta ez beste inon!!\nlotura duten albisteak:\nFracking ez webgunea\nPublicado por Okil Beltzak en 2:20 No hay comentarios:


Urtero, 20.000 epilepsia kasu berri antzematen dira Espainian | Consumer\nUrtero, 20.000 epilepsia kasu berri antzematen dira Espainian\nEritasun hori duten pazienteen %25 eta %30 artean sendagaien bidezko terapiarekiko erresistenteak dira.\narabera: Osteguna, 2012ko maiatzaren 24a\nEspainiako Neurologia Elkarteak (SEN) emandako datuen arabera, 300.000 pertsona inguruk dute epilepsia-motaren bat, eta, urtero, 20.000 kasu berri detektatzen dira. Datu horien arabera, epilepsiaren fisiopatologiaren ezagutzan, diagnostiko-metodoetan eta tratamenduan azken urteetan egin diren aurrerapenei esker, epilepsiaren aurkako beste hogeita bat botika estimulatu dira.\nAurrerapen horiei esker, SENen kalkuluen arabera, gure herrialdean epilepsia duten gaixoen %70 inguruk “krisialdia geldiaraztea lortu dute, eta gaixoen ehuneko handi batek medikazioa urte batzuetan bertan behera utz dezake”. Hala ere, eta Epilepsiaren Egun Nazionalaren maiatzaren 24a (osteguna) dela eta, SENek gogorarazi nahi du paziente askok (%25 eta %30 artean) sendagaien bidezko terapiarekiko erresistenteak direla eta oraindik ez dagoela epilepsiaren garapena prebenitu edo aldatuko duen tratamendurik, “beraz, beharrezkoa da beste jarduera-diana batzuk aurkitzea”, eskatu dute.\nJosé Ángel Mauri Llerda doktoreak, SENeko Epilepsia Aztertzeko Taldearen koordinatzaileak, azaldu duenez, “komunitate zientifikoak eta gaixotasuna behar bezala kontrolatzen ez duten gaixoek, tratamendu farmakologikoa izan arren, itxaropena dute kirurgian, garunaren estimulazioan edo botika berriak agertzean”. “Azken bi hamarkadetan, epilepsiaren kirurgia eraginkortasun handiko tratamendu gisa ezarri da medikamentuekiko erresistenteak diren pazienteentzat, baina kasu guztiak ezin dira erabili. Bestalde, saiakuntza klinikoak egiten ari dira garuneko estimulatzaile sakonekin, tratatutako paziente-talde batean hobekuntza nabarmena erakusten dutenak. Nolanahi ere, etorkizuna etorkizun handikoa den arren, oraindik asko dago egiteko”, erantsi du.\nBestalde, SENek nabarmendu du azken azterketetako batean frogatu dela epilepsia farmazeutiko-erresistenteak izugarrizko zama eragiten diola pazienteari eta haren familiari. “Pazienteen %44k ez du bere gaixotasunagatik lan egiten, eta familien %37,5ek nabarmen eragiten dio ekonomiari. Farmazia-agenteen %32,9k zaintzaile bat behar dute”, adierazi du erakundeak.\nSENek “Epilepsia Egiten Gaitu Berdinak” kanpainaren II. edizioaren antolaketan ere parte hartu du. Kanpaina hori Espainiako ikastetxe publiko, pribatu eta itunduetako 800 ikasturtetan baino gehiagotan egin da, gaixotasunarekin bizi diren haurren ulermena eta gizarteratzea bultzatzeko. Ikasleak gaixotasunarekin ohitu nahi dituen hezkuntza-programa osoa da, eta, aldi berean, krisi epileptiko bat ikusiz gero nola jokatu jakiteko informazio zientifiko eta zehatza ematen die irakasleei.\nEspainiako Epilepsia Federazioak (FEDE), Espainiako Gaixotasun Neurologikoen Fundazioak (FEEN) eta UCB Pharmak antolatu dute kanpaina. Ekimena 7 eta 12 urte bitarteko 13.000 ikaslera iritsi da.\nbotikak farmazialari erresistenteak krisi epileptiko terapia tratamendu


COVID-AREN AURKAKO 10 GAILU AURKEZTU DITUZTE CES 2021 AZOKAN – ANIMSA\nCOVID-AREN AURKAKO 10 GAILU AURKEZTU DITUZTE CES 2021 AZOKAN\nAurten, CES 2021 azokan, COVIDaren aurkako gadgetak nabarmendu dira; ezin zitekeen bestela izan. “Normaltasun berrian” babestuta jarraitzen lagunduko diguten gailuak. Guztietatik gure arreta gehien erakarri duten 10ak aurkeztuko dizkizuegu\n1. Hazel proiektua. Bideo-jokoetan espezializatutako Razer enpresak maskara adimendun bat aurkeztu zuen, kargatzen den bitartean “bere kabuz garbitzeko” gai dena. Bere led-argia, aire-iragazkiak eta erabiltzailearen ahotsa anplifikatzeko mikrofonoa ditu. Diseinu gardenak ezpainak irakurtzeko aukera ematen du.\n2. LG maskara. LG enpresak bi iragazki (etxeko aire-garbigailuek erabiltzen dituzten iragazkien antzekoak) erabiltzen dituen maskara bat aurkeztu zuen.\n3. MaskFone audifono integratuak dituen maskara bat da; bluetooth bidez smartphonera konektatzen dena deiak egiteko, musika entzuteko edo laguntzaile birtualekin elkarreragiteko\n4. AirPop Health sentsore bat duen maskara bat da. Sentsore horrek erabiltzaileak dituen arnas beharrak “ulertzen” ditu iragazkia noiz aldatu behar den adierazteko.\n5. Ettie bideodei bidezko txirrin bat da, nonbaitera sartu aurretik pertsonen tenperatura neur dezakeena.\n6. AirThings-ek gune itxietan airearen kalitatea neurtzen duen sentsore adimentsu bat atera zuen. Karbono dioxidoa, hezetasuna, tenperatura eta aireko kutsatzaileak aztertzen ditu, eraikin edo gune jakin batean birusak transmititzeko dagoen arrisku-maila kalkulatzeko.\n7. BioButton tenperatura eta bihotzeko eta arnasteko maiztasuna etengabe neurtzeko gailua da. Horrez gain, COVID-19agatiko infekzio goiztiarraren zantzuek eta sintomek adierazten dituzten aldaketak aztertzeko aukera ematen du.\n8. M-Pure UV izpien bidezko esterilizagailu bat da, mikroorganismoak 10 minutuan neutralizatzen dituena. Objektu txikiak higienizatzeko balio du, hala nola telefono mugikorra, giltzak…\n9. Openpath-ek bluetooth teknologian eta sentsore biometrikoetan oinarritutako hainbat irtenbide aurkeztu zituen, ateetako helduleku, argi-etengailu, igogailuetako botoi eta abarrekiko kontaktu-puntuak murrizteko.\n10. Frigoríficos de apertura automática. LG enpresak bere hozkailu modelo berrietan laguntzaile pertsonalizatua txertatuko duela iragarri zuen; laguntzaile horrek atea automatikoki irekiko du erabiltzaileak hala eskatzen duenean.


Lea-Ibarrak Ekintza Plana burutu du - EUSKADI LAGUNKOIA\nLea-Ibarrak aurrerapauso nabarmena eman du. 2017an eskualdeko herriekin batera diagnosi txostena burutu eta gero, hurrengo zeregina, hirurteko ekintza plana burutu eta aurrerapausoak hautemateko adierazleak finkatzea izan da hasierako ebaluazio horren emaitzak kontuan hartuta.\nDiagnostikoan jasotako aldagaietan kategorizatu dituzte eta lehentasunak ezarri. Ostean ekintzaren izaeraren eta hartzailearen arabera sailkatu dituzte, ondoren ekintzak diseinatu eta kronograma zehazteko.\nHori dela eta, azken urtean landu duten dokumentua aurkeztu nahi izan dute. Helburu izan dute edukiak eguneratu, gogoetak partekatu, elkarrekin hitz egin eta, batez ere, ekimena bultzatzea. Dokumentuak modu erraz eta ulergarri batean jasotzen ditu “Lea-Ibarra, Adinarekin Lagunkoia” eraikitzeko baliagarriak izan diren pertsona eta eragileek, publiko nahiz pribatuek, azken urte hauetan eraiki duten ikuspegia.\nAurrerago emandako pausoen berri informatzen joango gara.\nDeskargatu Ekintza Plana


Maia Lacroix: “Ama hizkuntzan aritzean, osasun arreta hobetzen da” | Maia Lacroix: “Ama hizkuntzan aritzean, osasun arreta hobetzen da” – iparraldekohitza\nMaia Lacroix – Medikua\nIpar Euskal Herriko Osasungoa Euskalduntzeko Elkartea sortzeko biltzar batera deitu dituzte arloko langileak, ekainaren 26rako. Medikuntzan euskararen erabilpena sustatzea da asmoa.\nDonapaleun eta Baigorrin lehen artako mediku ibili ondoan, urte hastapenetik Eibarren (Gipuzkoa) mediku da Maia Lacroix (Behauze, 1991), Euskal Autonomia Erkidegoko osasun publikoan. Xan Berterretxe Baigorriko medikuarekin abiatu zuten osasungoa euskalduntzeko elkarte baten sortzeko ideia. Horretarako, lehenbiziko biltzar nagusira dei egin diete interesatuak diren ofizioko arta emaile guziei: ekainaren 26an izanen da, 10:00etan, Makeako Mindegia gelan.\nZerk deliberatu zaituzte Osasungoaren Euskalduntzeko Elkartearen sortzera?\nFranko naturalki elkartu ginen Xan [Berterretxe] eta biak Hego Euskal Herriko OEE Osasungoa Euskalduntzeko Erakundearen kongresu batean, Arantzazun [Bizkaia], duela hiru urte. Aitzinetik elkar ezagutzen genuen, eta bagenekien biek bagenuela enbeia medikuntzan euskara sustatzeko, Iparraldean. Arantzazun ikusi genuen gauzak antolatuak zirela baina ez zirela baitezpada egokituak Iparraldeari, ez baita ber antolaketa osagarri mailan eta euskarak ez baitu ber lekua.\nPausan utzia genuen pixka bat gaia; berriz hartu dugu aurten, eta plantan eman elkarte batekin abiatzea. Helburua da euskararen presentzia eta erabilera handitzea; ez bakarrik ahozkoan, baita beste arlo formalagoetan ere, hala nola idatzian. Lehen ideia izan da materiala sortzea euskaraz; adibidez, kontsultetan pazienteentzat erabiltzen ditugun informazio fitxa guziak frantsesez dira; horien euskaratzea izan da lehen ideia.\nAhozkoan, “paziente euskaldunen artatzeen hobetzeko, hizkuntzak osasun harremanean duen inportantzia” azpimarratu duzue.\nHori sentitzen dugu intuizioz: euskaraz ari garelarik euskaldun bati, komunikazioa sanoa eta ona dela. Hori frogatua da, eta kongresuan ikusi genuen badirela azterketak horri buruz; Galesen sustut: nola pertsona baten ama hizkuntzan edo berak nahiago duen hizkuntzan komunikatzean osasun arreta hobetzen den. Nik sentitu izan dut hori larrialdietan aritu naizenean: heldu delarik euskaldun bat gauzak desberdinki erraten ditu euskaraz, hobeki aditzen dira, eta bera ere espazio seguruago batean sentitzen da. Frogatua izateak indar handiagoa ematen du, erakusten baitu Iparraldean berdintasun eza badela gaur egun; euskaldunek ez dute beren hizkuntzan artatuak izateko eskubide hori, non ez diren kasualitatez mediku euskaldun batekin gertatzen. Hizkuntza zapalkuntzaren beste froga bat da.\nKontsultetan egiten dituzuen mediku agirietan euskara erabil dezakezue?\nBai. Bada hutsune bat, eta ez da ilegala idatzi horiek euskaraz egitea. Haatik, kontsulta bakoitza sartzen dugu ordenagailu programa batean, eta hor konplikatuago da. Erran nahi du ondoko profesionalak ez badaki euskara, ez duela ulertuko. Hori ez da legala, arriskuan ezartzen ahal baita pazientearen osagarria. Hegoaldean berdin da; nahiz eta ofizialtasuna izan denek espainolez idazten dute ordenagailuan, zer gerta ere. Aitzinatzen ari dira itzultzaile automatiko bat, baina horrek ere baditu mugak, ez baititu bultzatzen profesionalak euskara ikastera.\nMedikuntzako euskal hiztegiari buruz, Hego Euskal Herrian egina denaz gain, balitzateke lan bat egiteko?\nEgia da Hegoaldean anitz egin dela, baina ez da baitezpada beti egokitua Iparraldeari. Haatik, hitz zinez zientifikoak berdinak dira. Gero, sintomen deskribatzeko, egia da balitzatekeela lan bat egiteko. Kontsultak Donapaleun eta Baigorrin egiten nituelarik, hiztegi ttipi baten egiten hasi nintzen, ene aldetik. Gogoa dugu sendagileen artean sare bat muntatzeko eta hiztegi horren partekatzeko.\nBelaunaldi berrian gero eta osagarri artatzaile euskaldun gehiago zarete Ipar Euskal Herrian?\nHorretarik ere partitu da ideia. Ohartu ginen euskaldun andana bat ginela unibertsitatera Bordelera [Okzitania] joanak, eta, gero, itzultzean, ez genuela tresnarik horren aitzinerat eramateko. Helburua da euskarari presentzia handiagoa ematea, saretzea, trukea. Medikuntza eta osasun arloko praktikei buruzko gogoeta gune baten ukaitea ere bai, ikusteko nola aldatzen ahal diren gauzak Iparralde mailan. Egia erran, biziki irekia da, eta bakoitzaren arazo, xede eta ahalen arabera izanen da; egokituko ditugu helburuak eta tailerrak.\nHego Euskal Herriko Osasungoa Euskalduntzeko Erakundearekin harremanean aritu nahi duzue?\nBai, bistan dena. Nahiz eta ez garen ber egoeran, eta politikoki eta osagarri sistemari dagokionez desberdina den, gauza anitzetan laguntzen ahal gaituzte. Helburua da partekatzea. Beti on baita dinamika berean den elkarte batekin harremana ukaitea eta elkar sustatzea.\nZiburuko plaza, euskal liburu eta diskoen oasi


Dantza erakustaldia — dantzan.eus\nHemen zaude: Hasiera › Hemeroteka › Dantza erakustaldia\nLekua: Donostiako Viktoria Eugenia antzokia. Eguna: Martxoak 12.\nZalantzarik gabe, Dantzaz konpainiaren Mugakoa izan da dFeriako hirugarren eguneko ikuskizun nagusia. Aurtengo edizioaren leloa Mugak izanik, forma berezia eman diote egitarauari, kale eta aretoaren arteko mugak lausotzeko.\nXede horri begira, Jone San Martinen Ni espioi piezarekin hasi eta bukatu da gaualdia, konpainiako dantzari gazteak Viktoria Eugenia antzokiko kanpoaldean zeudela. Lehen asmoa omen zen ekitaldia kanpoan hasi eta jendea areto barrura bideratzea, baina publikoaren ikusminak desplazamendua zaildu du, eta kanpoaldean burutu da sarrera dantzatua.\nGaueko bigarren lanari hasiera emateko, besaulkien arteko pasabidetik abiatu da lehen bikote dantzaria, neska mutilaren besoetan zihoala, eta horrekin sartu gara Jacek Przybylowiczen munduan, dantzariak bikoteka eta beltzez jantzita gortesau erako amodio-jolasetan murgiltzen ziren bitartean, Marin Maraisen biola musikak lagunduta eta garai hari dagokion argiztapen tenebristan bilduta. Dotorezia handiko pieza honetan garrantzi handia dute hanka zein besoetako indar lerroen proiekzioek, eta esangura sakonera heltzen dira isilpean dantzaturiko pasarteak.\nTarteko atsedenaldia ere baliatu du Adriana Pous zuzendari artistikoak antzokiko atariari beste balio bat emateko, eta, kaleko ateak zabal-zabalik zeudela, eskailera nagusiko hiru gunetan paratu ditu hiru neska dantzari, Itzik Galiliren Chameleon pieza eskaintzeko. Lan gozagarri honetan era umoretsuan islatzen dira emakume batzuen pinpirinkeria eta bulkadakako jokaerak, eta konpainiako hiru dantzari ohiek segida harrigarri batean konbinatu dituzte bizitza arrunteko eta goi mailako dantza keinu adierazgarriak.\nAreto barrura itzuli garenean, Itzik Galiliren beste bi koreografiarekin jarraitu du emanaldiak. Things I Told Nobody izeneko piezan ordena kronologikoan entzuten dira Haendel, Vivaldi, Mozart eta Satieren pasarte ezagunak —Satierenean tempo geldoan—, eta horri esker hartzen dute beren dentsitate liluragarria konpainia osoaren mugimendu segida konplexuek. Przybylowiczen lanean bezala, ugariak izan dira orain ere gran jete erako jauziak, eta pas de deux batzuetan agerian geratu da dantzarien prestakuntza akrobatikoa, Galiliren diseinu leun eta gozagarriarekin bateragarria dena. Esandako guztiak gehi amaierako solo poetikoak edertasun handia eman diote piezari.\nAzkenik, Galilik berak konpainiarentzat sortutako Flash Deluxe 2011n estreinatu zen Donostian bertan, eta aukera ezin egokiagoa izan da egitarauari bukaera emateko. Perkusioa da lan honetako soinu bakarra —danborradaren erritmoarekin hasi eta batucada giroan amaitu arte— eta Paxcal Indoren txalaparta sormentsua ederki uztartu da beste erritmoen artean. Konpainiak, berriz, segida erritmiko kementsuak garatu ditu, kide guztien diziplina eta koordinazioa agerian utziz, eta dantzarien poz-oihuek eta txaloek azken apoteosiraino bideratu dute dantzaldi distiratsu osoaren erakustaldia.


Argi zintzilikarioak • ZUZEU\nKalean argi zintzilikarioei begira geratu naiz. Argi txikiak kaleetan eta plazetan, zuhaitzetan, etxeetako izeietan, balkoietan, dendetako erakusleihoetan. Gabonetan beharrezkoak direla esaten dute dendariek. Eta hala nahi omen dute herritar askok ere. Lehenengoen interes komertzialek esplikatzen dute eskaera. Besteen nahia, berriz, zerk mugitzen du?\nNeguko solstizioaren ospakizunetan hasita gaude jada. Eguberriaren atarian. Gau luzeena da gaurkoa. Egunak laburtzen joan dira poliki-poliki eta hemendik aurrera hasiko dira luzatzen berriro. Eguberriaren izena bera ere eguzkiaren jaiotzaren ideiarekin loturik dago, eta ezagutzen ditugun kultura guztiek lurraren emankortasun garaiaren etorrera ospatzen dute. Gurean, aitzinean, eguzkia gurtzen zen, su handiak piztuz. Egun —kristautasunaren erritoekin nahastuta— hortxe ditugu jaiotza, Gabonetako kantuak eta azken urteotako Santa Claus pareta eskalatzailea bera ere. Eta horrekin denarekin batera, kolore guztietako argiak, nonahi.\nFalta zaiguna lortzeko ahalmen berezia dugu gizakiok. Lortu ezin duguna beste zerbaitekin ordezkatzeko behar paregabea. Ez daukaguna desiratzeko eta irudikatzeko eta irudiaren bitartez gurera ekartzeko gaitasun aparta. Horregatik pintatzen genituen bisonteak Altxerriko paretetan. Horregatik asmatuko genuen sua eta horregatik pizten genuen gau luzeenean. Horrela izan da, gero ere, mendez mende. Handiaren atzetik joatea da gure sena, baina txikiarekin geratzen gara ia beti.\nGaur, neguko solstizio luze batean murgilduta gaude, gure herrian zein mundu zabalean. Lurraren emankortasun garaia noiz iritsiko, gaua noiz laburtzen hasiko eta eguna indarrean noiz etorriko zain. Bitartean, argi txikiak pizten ditugu, kaleak eta dendetako atariak argitzen dituzte, baina itzalpean uzten dituzte gure bihotzak.\nGabonak, Gizakia, gizartea, jaigiroan\n(Akitania + Euskadi) - Nafarroa Garaia = - Euskal Herria


Hiria GUZTIAK __MALAGA__ FUENGIROLA MARBELLA MIJAS\nGUZTIAK __MALAGA__ FUENGIROLA MARBELLA MIJAS\npisu - Fuengirola (Paseo Marítimo)\nMerkataritza-lokala - Fuengirola (Centro - Avda. de Mijas)\npisu - Fuengirola (Doña Sofía)\n- Fuengirola (Torreblanca del Sol)\ngarajea - Marbella (Guadalmina alta) , Eraikitako azalera 12m2, Urbanizazioa.\napartamentua - Mijas (Las lagunas) , Eraikitako azalera 45m2, 1 Habitacion , 1 bainugelak, Igogailua.\nMerkataritza-lokala - Mijas (Las lagunas) , Eraikitako azalera 120m2, 1 bainugelak.\nOrubea - Mijas (Las lagunas - los rios) , 128m2.\npisu - Mijas (Las lagunas) , Eraikitako azalera 105m2, 3 Gelak, 2 bainugelak.\npisu - Mijas , Eraikitako azalera 94m2, 2 Gelak, 2 bainugelak, Igogailua, igerilekua.\npisu - Fuengirola (Centro) , Eraikitako azalera 86m2, 6m2, 2 Gelak, 1 bainugelak, 400 Itsasora...\nSalmenta 187.500 €\npisu - Mijas (Mijas Costa) , Eraikitako azalera 113m2, 32m2, 2 Gelak, igerilekua, Urbanizazioa.\npisu - Fuengirola (Los Pacos) , Eraikitako azalera 73m2, 2 Gelak, 2 bainugelak, Igogailua.\npisu - Fuengirola (Paseo Marítimo) , Eraikitako azalera 95m2, 10m2, 2 Gelak, 1 bainugelak, 60 Itsasora...\natico-a - Mijas (Mijas golf) , Eraikitako azalera 109m2, 14m2, 4 Gelak, 3 bainugelak, igerilekua,...\nMerkataritza-lokala - Fuengirola (Centro - Avda. de Mijas) , Eraikitako azalera 205m2.


Euskal Herria Bildu - Euskal Estatuaren Bidean jardunaldien lehen egunak eman duenaren laburpena\nEuskal Estatuaren Bidean jardunaldien lehen egunak eman duenaren laburpena\nGaurko panelek eman dutenaren laburpena:\nEgituraketa administratiboa “instituzionalizazio ebolutiboaren” bidetik\nEuskal Estatuaren Bidean jardunaldietako lehenengo mahai-inguruak Euskal Herriaren egituraketa administratibo instituzionala izan du ardatz, eta bertan izan dira Beñat Irasuegi kooperatibista artisaua, Adrian Zelaia EKAI Centerreko lehendakaria eta Eguzki Urteaga EHUko irakaslea; Mertxe Aizpurua Udalbiltzako lehendakari ohia izan da moderatzailea.\nAdrian Zelaiak erakundetzea izan du hizpide eta azaldu du funtsezkoa dela erakundeak sendoak, eraginkorrak, garbiak eta interes orokorrarekin lotuak izatea. Ondoren, erakundetze horretako eragileek izan beharreko funtzioak azaldu ditu. Erakunde publikoen kasuan, planteatu du ekonomia kontrolpean izan behar dutela, bestela ekonomiak hartzen baitu politika. Finantza erakundeen kasuan, berriz, kudeaketa serioa eta gizarte sustraitua behar dutela esan du. Hedabideei dagokienez, informazioaren kontrolak demokratikoa izan behar duela aldarrikatu du, plutokraziarik gabe. Enpresariei begiratuz gero, haien ordezkaritza ez dagoela argi eta diotenari batzuetan behar baino pisu handiagoa ematen zaiola adierazi du.\nBeñat Irasuegik herrigintzatik estatugintza egitea defendatu du, eta herrigintza ere ekonomia dela gaineratu du. Herrigintza indartu eta esfera komunitarioan jartzea aldarrikatu du, horrek “aukera markoa estua izan arren”, bide ematen duelako estatugintza arloan aurrera egiteko. Zentzu horretan kooperatibismoaren balioa azpimarratu du, zentzu zabalean ulertuta. Estaturik gabeko eremuetan arlo komunitarioa funtsezkoa dela eta Euskal Herrian potentzialitate handia dagoela esan du. Estatugintza arloan tokikoak duen garrantzia ere agerian utzi du Irasuegik, bertatik hainbat urrats posible direlako (beste maila batzuetan ez bezala) eta herritarrek nabaritzen dutelako onura.\nEguzki Urteak, Hego Euskal Herriaren eta Ipar Euskal Herriaren arteko aldeak izan ditu hizpide: “Ipar Euskal Herriak gobernantza maila altua eta erakundetze baxua du eta Hegoaldean kontrakoa gertatu da”. Prozesuak ere kontrakoak izan direla esan du: “Ipar Euskal Herrian Elkargoa sortu da akordio handi baten ondorioz, eta Hegoaldea berriz birzentralizazioa jasaten ari da”. Ipar Euskal Herrian azken 20 urteetan izandako prozesua azaldu du eta prozesu luzea izan dela, konfrontaziorik lankidetzara pasatuz eta analisi eta diagnostiko komunak eginez. Azaldu duenez, “Instituzionalizazio ebolutiboa” eragin du gobernantza horrek. Horrez gain, akordioak eta arlo estrategikoetan gehiengo kualifikatuak lortzearen garrantzia azpimarratu du.\nHirurek, gainera, hedabideen eta sareen garrantzia azpimarratu dute, eta agenda propioa izatea defendatu.\nFinantza publikoen kontrolaren beharra aldarri\nEuskal Estatuaren Bidean politika fiskala eta batez ere harreman ekonomiko finantzarioak estatuarekin izan dituzte hizpide Helena Francok (Gipuzkoako Aldundiko Ogasun diputatu ohia eta EHUko irakaslea), Txema Mendibilek (Gipuzkoako Ogasuneko zuzendari ohia eta AEATko goi teknikaria izana), eta Juan Carlos Longásek (NUPeko irakaslea), Esther Agirre moderatzaile zela.\nTxema Mendibilek gaur egungo sistema fiskalen helburuak azaldu ditu era gordinean: funts publikoak lortzea (baina ez gehiegi, defizita interesatzen zaielako), aberatsak are aberatsago bihurtzea eta bakoitzaren eremuko zergak jaistea, inbertsioak eta abar erakarriko direlakoan. Horrek guztiak eragiten du sistema fiskalak gero eta bidegabeagoak izatea.\nMendibilek salatu du eztabaidarik ez dagoela politika fiskalaren inguruan, eta eztabaida eskatu du.\nHelena Francok eta Juan Carlos Longásek, fiskaltateaz harago, Kontzertuaren eta Itun Ekonomikoaren gaiari heldu diote. Helena Francok azaldu duenez, “Itun ekonomikoa tresna eraginkorra izan daiteke, herri honek irabazitakoa, Estatuari ateratakoa, Euskal Herriak egindako borrokaren ondorio. Baina bestetik sakralizatu egiten da: edozein estaturen parekoa dela, autogobernuaren adierazle dela…”\nHelena Francoren ustez, ordea, argi dago ez dela hainbesterakoa eta muga oso oso nabarmenak dituela. Batetik, Gizarte Segurantza kanpoan uzten da, eta horrek eragiten dute zerga oinarriaren heren bat kanpoan uzten dela. Horrez gain, Hego Euskal Herrian zerga gehienak bertan jasotzen diren arren, arlo horretan ere muga handiak daude: araugintza ahalmenik ez dute Hego Euskal Herriko erakundeek eta zergak jasotzerako orduan ere mugak daude (enpresa handien kasuan). Azkenik, doikuntzak ere estatuak kontrolatzen ditu.\nJuan Carlos Longásek Kontzertuaren eta Itunaren inguruan esan du muga ugari dituela, bai barne mugak bai kanpo mugak. Horrez gain, eliteen arteko ituna dela ere esan du.\nHorrez gain, aurrekontu egonkortasunaren legea gogor salatu dute hirurek. “Izan ditzakezu aurrekontu orekatuak, urte batean diru gehiago lor dezakegu eta gastu arauak dio ezin dugula gastatu, zorra ordaintzera bideratu behar dela. Oso larria da, eta dena erabaki ezin dugulako”. Horregatik, hirurek defendatu dute estatu propioa izatearen garrantzia, erabaki ahal izateko. “Ezin gara konformatu. Finantza publikoak zutabe oso garrantzitsua dira eta gizarte kohesionatua sortzeko tresna hori behar dugu”, aldarrikatu dute parte-hartzaileek.\nEuropa, oztopo asko izan arren aukera asko eskaintzen dituen bidea\nEuropako eta Europako Batasuneko argi-ilunez eztabaidatu dute Bart Maddens Flandriako politologoak, Sjurdur Skaale Feroe Uharteetako diputatuak eta Sebastian Quinot Korsikako Asanbladako bulegoko zuzendariak. Hala, agerian geratu dira kultura politiko eta errealitate politiko ezberdinak daudela.\nEuroparekiko konfiantza-deskonfiantza posizionamendu kontraesankorrak dituztela Korsikan azaldu du Quenotek. Alde batetik, kohesiorako, garapenerako eta beste arlo batzuetarako urratsak ematea espero dute, baina, aldi berean, Europan interlokutore bakarra Frantziako estatua dela ikusten dute. Era berean, azken urteetan Korsikan izan diren aldaketak eta sentimendu independentistak izan duen gorakada azaldu ditu.\nFaroe Uharteen egoeraren berri ematean, ikus-entzuleak harritu egin ditu Sjurdur Skaalek: “Faroe Uharteak Danimarkako erreinuaren parte dira, baina Danimarka Europako Batasunean sartu zenean, gu ere sartu edo ez erabakitzeko aukera eman zigun; 3 urte egoera aztertzen aritu ostean, ez sartzea erabaki genuen, arrantzatik bizi ginelako eta EBn sartzeak ondorioak izango zituelako. Europako gune ekonomikoan ere ez gaude, baina akordio komertzialak ditugu. Horren guztiaren ondorioz, lubaki bat ireki da, Danimarka gero eta txertatuago dagoelako EBn eta gu ez. Gainera, zenbaitetan politika kontraesankorrak ditugu: EBk Errusia zigortu zuen eta Errusiak EB. Hori dela eta, Danimarkak ezin du elikagairik esportatu Errusiara, baina guk bai”. Faroe Uharteek erabaki gaitasun handia dutela defendatu du. Danimarkarekiko eta EBrekiko dependentzia, aldiz, gero eta txikiagoa da. Era horretara, Faroe Uharteek estatu izateko behar handirik ez dutela azpimarratu du. “Beste aldetik borondatea badago, ez dago beharrik. Baina egia da, aldi berean, hori ez dela Europako beste leku batzuetan gertatzen”. Konstituzio berri baten sorkuntzaz eta prozesu horretan dauden fase ezberdinez ere aritu da.\nBelgikako erregioek dituzten eskumenak azaldu ditu Bart Maddensek. “Erregio edo eskualderen batek barne eskumenen bat badauka, kanpo eskumena ere badauka; horregatik, nazioarteko hitzarmenak egin ditzakegu. Belgikako estatuak erregioen eskumenekoa den nazioarteko hitzarmenen bat izenpetzen badu, erregioek berretsi behar dute. Nire ustez, beste nazio batzuentzat eredu baliagarria izan daiteke, Europan eragin gaitasun handiagoa ematen duelako”. Belgikako egituraz hausnarketa interesgarriak egin ditu Maddensek eta Belgikako estatuaren izaera konfederalaren alde egin du.\nSjurdurrek eta Maddensek azpimarratu dute errealitate horiek posible direla Europa iparraldean kultura politikoa askoz irekiagoa eta demokratikoagoa delako, hegoaldeko eredu askoz zentralistagoaren aurrean.\nEuropa estatuen batasuna dela eta erregioek aukera gutxi dituztela azaldu dute hizlari guztiek. Sjurdur harago ere joan da: “Estaturik gabeko nazioentzat Europako Batasuna ez dela baliagarria uste dut, baina hautsi ere egin daitekeela uste dut. Europak bere kontraesanak kudea ditzake, baina mugak estatuek jarriz gero; Estatuen arauak eta mugak defendatzen ditu beti”.\nEuroparen baitan dauden ezberdintasun handiak eta errealitate ezberdinak agerian geratu dira mahainguruan eta, aldi berean, konponbideak eta bideak era askotakoak izan daitezkeela.


Matomo - Librezale.eus\nMatomo kode irekiko denbora errealeko web analitiken softwarea da. Matomo deskargatu eta zerbitzarian instala daiteke webguneen bisitarien inguruko datuak eskuratzeko: bilaketa-motorrak, erabilitako gako-hitzak, bisitatutako orrialdeak, bisitarien jatorria...\nMatomo-ren helburua Google Analytics zerbitzuaren alternatiba librea izatea da.\n2018ko urtarrilak 28ra arte Piwik bezala ezagutzen zen.\nMatomo-en lokalizazioa beraien plataforman burutzen da. Unean proiektua %34 euskaratuta dago.\nOrrialdearen azken aldaketa: 4 abendua 2019, 11:37.


EUSKARAREN BIRIKAK SENDOTZEKO TAILERRA ESKAINIKO DU UEMAK - Alkizako udala\nEUSKARAREN BIRIKAK SENDOTZEKO TAILERRA ESKAINIKO DU UEMAK\nAlkizako Udalak eta Udalerri Euskaldunen Mankomunitateak udalerri euskaldunetako joera linguistikoei buruzko hausnarketa egiteko saioa antolatu dute.\nLeku bateko hizkuntza nagusia euskaraz denean, toki hori euskaldunontzat arnasgunea dela esaten da. Baina hori argi izanda ere, hamaika galdera sortzen zaizkigu: zergatik entzuten da erdara haurren parkean? Euskarak ustez prestigioa irabaztea eta, aldi berean, etxeko erabilera jaistea normala al da? Gure herrian euskararekin gertatzen ari dena, gure herrian bakarrik ari al da gertatzen?\nSeguru asko ez, udalerri euskaldun askotan antzeko joerak ari baitira azaltzen. Eta zergatik, ba?\nEUSKARAREN ARNASGUNEAN TAILERRA\nGalderei erantzunak emateko asmoz, herritarrentzako formazio tailer irekia antolatu dugu Alkizako Udalak eta UEMAk elkarlanean. Guztion iritziek eta ekarpenek dute garrantzia, alez ale uzta oparoa biltzea baita asmoa. Zuk ere izango dituzu bizipenak, usteak edo kexak kontatzeko. Orain da ordua.\nHerritar guztiei irekia dago tailerra: herriko eragileak, gurasoak, norbanako interesdunak, ostalariak, gazteak, enpresariak, ikasleak...\nUdalerri euskaldunetako joera lingustikoei buruzko hausnarketa egiteko tartea hartu, eta, hizkuntzaren erabileran eragina duten askotariko faktoreak aztertzea. Elkarrekin ateratarako ondorioekin etorkizunera begirako jarrerak lantzea da helburua.\nZer: Arnasguneen tailerra.\nNon: Alkizako Kultur Etxean.\nEguna: azaroaren 27an.


eskola • ZUZEU\nHemen bai eta han ez Askotan errepikatzen den gaia da, badu morboa, badu desitxuratzea, eta badu demagogia. Beti dago kasuren bat, beti entzuten dugu albistegietan "eztabaida berriz ere azaleratu d...\n“Maistrak zigortzen ninduen”\nZorionez maistren zigor fisikoak jasan ez dituen belaunaldikoa naiz. Horregatik, Xabier Mikel Errekondok bart Espainiako Kongresuan egindako antzezteak arreta piztu dit. Han, gurasoei, eta hemen, libu...\nZenbat urte pasa dira eskola bateko gela barruan ez zaudela? Ez bazara hezkuntza sektorean ari, sorpresa galanta hartuko zenuke. Zerredantxoa osatu dugu azken hamarkadetan eskoletan izan diren ald...\nMartxan da zientzia eta teknologiaren X. Elhuyar Olinpiada\nElhuyar Fundazioak antolatzen duen zientzia eta teknologiaren olinpiadak 10 urte bete ditu, eta gaur goizean Bilboko Zorrozaurre Art Working Progress-en egin da aurkezpena. Edizio berrirako prestatu d...\nMahai gainekoak hizketagai\nIrailarekin hasi da ikasturtea. Eskolara doaz ikasleak, lanera hezitzaileak, sukaldariak, zaintzaileak... eta gurasoak iraileko gastuak xahututa, etxean lasai antzean geratzen dira. Irailean gaude,...\nZer pentsatzen du Hezkuntza Sailak?\nIkasturte honetan ez nago eskolan. Etxean ari naiz lanean, ordenagailu aurrean materiala sortzen. Beraz, urruti geratu zaizkit eskolan bizitzen diren kezkak. Baina azken egunetan, behin eta berriz ent...\nLopez eta Zelaaren gobernua Eskola Publikoaren aurka?\nLopez eta Zelaaren gobernua Eskola Publikoaren aurka? - Eskolatik kanpo dagoenak ez du agian jakingo zer den eskolako lanpostuen zerrenda (RPTa) eta inoiz ez zuen galdetuko eskola baten antolaketaz...\nBadira aste batzuk Indarkeriari Legitimazioa Kentzea eta Bizikidetza Demokratikorako planaz, hau da, bake hezkuntzaren plan berriaz idazteko beharra sentitzen dudala. Badira hiru aste behar hori del...\nKezkatuta nago ez dudalako kontu hau oso ondo ulertzen. Asteazkenean, Eskola 2.0-ko aurkezpenean izan nintzen Bilbon. Hitzaldi batzuk interesgarriak izan ziren, batez ere kanpotik etorritako bi irak...\nBiba zuek! umeak euskaraz ikasi eta bizi dezaten aukeratu duzuen gurasook\nBerria egunkariak datuak argi azaldu ditu. Ondo egongo litzateke gaurkoan, gaztatxo eta grafiko batzuk ere egitea. -Artikulua idazten duen honek, zinez eskertuko luke haur irakurtzen dutenen parte har...\nJulene Azpeitia 33. ipuin lehiaketa


Aintzane Pujanaren hilketa ikertzen jarraitzen du Ertzaintzak, 2021eko urtarrila\nAintzane Pujanaren hilketa ikertzen jarraitzen du Ertzaintzak\nAzken orduetan, biktimarena izan daitekeen jertse gorri bat topatu dute. Oraingoz ez dute inor atxilotu, eta gertatutakoa argitzeko lanean jarraitzen dute.\nDesagertutako emakumearen gorpua aurkitu zuten lekua. Argazkia: EFE\nDonostian desagertutako emakumearena da Aizarnazabalen aurkitu duten hilotza\nEmakume baten hilotza topatu dute Aizarnazabalen, indarkeria zantzuekin\nErtzaintzak Aintzane Pujana Echeverria 32 urteko donostiarraren hilketa ikertzen jarraitzen du. Urtarrilaren 1ean desagertu zen, eta astelehenean aurkitu zuten haren gorpua Aizarnazabalen (Gipuzkoa), kriminalitate-zantzuekin.\nIldo horretatik, Ertzaintzak herri horretako nekazalturismo bat miatu du azken orduetan, hildakoak bertan ostatu hartu zuela uste baitute. Halaber, hilotza agertu zen inguruan ere, Urola ibaian zein inguruetan, gertatutakoa argitzen lagun dezaketen aztarnen bila aritu dira ertzainak. Horrez gain, desagertuta egon zen egunetan zer egin zuen eta norekin egon zen argitzeko lanean ari dira.\nTestuingur horretan, azken orduetan biktimarena izan daitekeen jertse gorri bat topatu dute. Rodrigo Gartzia Ertzaintzako zuzendariak Radio Euskadin azaldu duenez, hilotzak labanaz egindako zauriak ditu, baina azpimarratu du autopsiak argituko duela hilketa nola gertatu zen.\nZehazki, 11:00ak aldera topatu zuten Aintzaneren gorpua, Urola ibaitik gertu lanean ari ziren behargin batzuek.\n"Aizarnazabalen jazotakoa ikertzen gabiltza, hilketarekin zerikusia duten pertsonak lehenbailehen epailearen aurrera eraman ahal izateko. Oraingoz, ordea, ez dugu inor atxilotu", zehaztu du Gartziak.\nBIDEOA | Rodrigo Gartzia Ertzaintzako zuzendaria, Aizarnazabalgo krimenari buruz\nAizarnazabalgo Udalaren adierazpena\nBestalde, Aizarnazabalgo Udalak bere elkartasuna eta babesa helarazi dizkie Aintzane Pujanaren senideei eta lagunei une zail hauetan.\nOhar baten bidez, heriotza nola gertatu den ahalik eta azkarren argitzeko asmoz, Udalaren bitarteko guztiak Ertzaintzaren eskura jartzeko eta haiekin elkarlanean aritzeko prest agertu da Mari Carmen Agirre alkatea.


Otxandioko Udala - Otxandioko lau herritarren atxiloketen aurrean, Udalak aho batez onartutako adierazpena\nOtxandioko lau herritarren atxiloketen aurrean, Udalak aho batez onartutako adierazpena\nIrailaren 15ean egindako ezohiko osoko bilkuran onestutako erakunde adierazpena:\n"Gaur, 2015eko irailaren 15ean Guardia Zibilak Otxandioko 4 herritar atxilotu eta madrilera eraman ditu, aurtengo uztailaren 25ean Luzia Urigoitia “Lutxi” Otxandiotarrari egindako omenaldi herritarra zuzendu izana egotzita.\nHonen aurrean, Otxandioko herritarren udal ordezkari garenok honakoa adierazi nahi dugu:\nLehenik eta behin, Amaiur, Aitor, Asier eta Mireni, eta beraien senide eta gertukoei, une latz hauetan gure elkartasun beroena helarazi. Otxandioko herriaren nahia da gure herritar dan danak ahal den lasterren berriz etxean, libre eta beraien eskubide guztien jabe egotea.\nBigarrenik, indarkeria politikoaren biktima izandako edozein herritarrek publikoki omendua eta aitortua izateko duen eskubidea aldarrikatu nahi dugu. Euskal Herriko beste hainbat herrietan moduan, Otxandion ere zoritxarrez indarkeria politiko horrek gure bi herritarren heriotza eragin zuen, eta beraien memoria bizirik mantentzeak etorkizuneko elkarbizitza aske eta baketsu baterako beharrezko oinarriak jartzen dituela uste dugu.\nLuzia Urigoitiaren kasua Eusko Jaurlaritzako Bakea eta Bizikidetzarako idazkaritza nagusiak landutako “Biktimen Udal Erretratuak” txostenean ofizialki biktima moduan aitortua izan da. Txosten honetan, udal guztioi dei egiten zaigu gure udalerrietan izandako biktima guztiei aitortza egin eta berauen oroimenerako ekintza publiko eta instituzionalak bultzatzeko. Irailaren 4ean izandako batzarrean, EAEko Lehendakariak eskakizun berdina egin zigun. Baina gaurkoaren ondoren, Otxandioko udal ordezkariak beldur gara gure herriak jasandako biktimen omenaldiak egiteak ekar ditzazkeen ondorio penalen inguruan. Horregatik, Lehendakariari eta Bakea eta Bizikidetzarako idazkaritza nagusiari dei egiten diegu Udal honetako ordezkariak publikoki babes ditzan biktimen aitortza eta omenaldia egiteko orduan.\nBide batez, herri honetako instituzioei dei egiten diegu gaur egun artxibatuta dagoen Luzia Urigoitiaren hilketaren kasua behar bezala iker dadin eta bere heriotzaren inguruko argiketa eta erantzuleen identifikazioa ahalik eta azkarren egin dadin.\nAzkenik, Otxandioko udal ordezkariok elkarbizitza baketsu eta aske baten alde lanean jarraitzeko dugun konpromisoa berresten dugu. Horregatik, zentzu honetan Udalak eta herritarrek (Andikona Foroak besteak beste) etorkizunean antolatu ditzaketen ekitaldietan parte hartzen jarraitzeko deia luzatzen diegu Otxandioko herritarrei, eta indarkeria politikoaren biktimen inguruko omenaldietan parte hartu edota beraien elkartasuna adierazteko dei egin Euskal Herriko herritar eta ordezkari politikoei".\n2015/09/15ean ospatutako osoko bilkuraren akta (PDF 95KB)


Kolitis - Wikipedia, entziklopedia askea.\nKolonaren hantura. Kolikoa eta beherakoa sortzen ditu eta normalean ez du garrantzi handirik\nKolitis heste lodiaren (kolonaren) hantura, muki-mintzena bereziki. Diarrea eta sabelaldeko mina dira kolitisaren ezaugarri nagusiak; kolitis larrietan, gorotzarekin batera, odola eta mukia isuri ohi dira. Bi kolitis-mota nagusi bereizten dira: bakterioek eta protozooek sortua; eta digestiorako zailtasunen, nerbioen eta beste eritasun edo gorabehera batzuen ondorioz sortua.


Mikrobioma, bakterioak gutarrak direnean - Elhuyar Aldizkaria\nHasiera » Gai nagusiak » Mikrobioma, bakterioak gutarrak direnean\nGai nagusia: Hesteetako bakterioak, beste organo bat\nArg. Steven H. Lee /Nature\n"Lehen etsaitzat eta kaltegarritzat genituen bakterio eta birus guztiak; orain, badakigu batzuk beharrezkoak ditugula, eta gure parte direla. Hesteetako mikroorganismoak, esaterako, funtsezkoak dira gure gorputzak behar bezala funtziona dezan. Mikroorganismo horiek komunitate bat osatzen dute, mikrobiota, eta haien gene-multzoak, berriz, mikrobioma. Guk organotzat jotzen dugu mikrobioma".\nJose Ramon Bilbaoren hitzak dira horiek. Genetika-irakaslea da EHUn, eta immunogenetika-ikertzailea. Bereziki, zeliakiaren eta diabetesaren immunogenetika ikertzen du; biak ere gaixotasun autoimmuneak dira. Horrez gain, asko daki mikrobiotaz, gure hesteetan bizi diren mikroorganismoez, alegia. Izan ere, mikroorganismo horiek eragin handia dute bi gaixotasun horietan. Baina baita gorputzeko funtzio nagusiekin ere: metabolismoarekin, immunologiarekin eta neurologiarekin. Bilbaoren iritziz, eragin horretaz jabetzeak ikuspegi-aldaketa sakona eragin du medikuntzan.\nMikrobiotak gure gorputzean duen garrantziaz oharrarazteko, datu bat nabarmendu du Bilbaok: "Badira ia 15 urte giza genoma sekuentziatu zutela. Gero jakin dugu genoma hori ez dela gure gorputzean dugun DNAren % 10 ere. Gainerakoa gugan bizi diren mikroorganismoen DNA da". Eta horren zati handi bat mikrobiomari dagokio, Bilbaok organotzat hartzen duen multzo horri.\nJakina, Bilbao ez da mikrobioma organo gisa ikusten duen bakarra; azken urteotan, gero eta zabalduago dago ikuspegi hori. Adibidez, 2012an, " The microbiome as a human organ " (Mikrobioma giza organo gisa) izenburua zuen artikulua argitaratu zen Clinical Microbiology and Infection aldizkari espezializatuan.\nMikrobiologia Klinikoaren eta Gaixotasun Infekziosoen Europako Elkarteak argitaratzen du aldizkaria, eta artikulu horretan egileek gogora ekartzen dute Lurreko hiru bizidun-talde nagusietako zelulek osatzen dutela giza organismoa: eukariotoak, bakterioak eta arkeoak. Haien esanean, bakterioek eremu kolektibo funtzional bat eratzen dute hesteetan: hesteetako mikrobioma. Organotzat hartzen dute, eta, gainerako organoek bezala, bere fisiologia eta patologia dituela esaten dute. Horrez gain, diagnostikoari eta tratamenduari buruz ere aritzen dira artikuluan.\nJose Ramon Bilbao. Genetika-irakaslea da EHUn, eta immunogenetika-ikertzailea. Arg. Ana Galarraga/Elhuyar Zientzia\nMikrobioma, ezinbesteko organoa\nNolanahi ere, ezin ukatu organo berezia dela. 1,5-2 kilo inguru pisatzen ditu, hau da, pertsona heldu baten gibelak adina edo gehiago. Bilbaok beste berezitasun batzuk aipatu ditu: "Gu sortu ginenerako, mikroorganismoek milioika urte zeramatzaten munduan. Hortaz, ez gara gu egokitu bakterioetara, haiek egokitu dira gugana. Eta egokitzeko prozesu ebolutiboan, gauza harrigarriak gertatu dira. Esaterako, gure baitan edo beste animalien baitan bizi diren bakterioen gene-kopurua 300-400 da; ingurunean libre bizi direnena, berriz, 3.000-4.000".\nBilbaoren arabera, horrek esan nahi du gure baitan bizi diren bakterioak ezin direla bakarrik bizi. Hain zuzen, bakterioek komunitateak osatzen dituzte, komunitatea nola osatzen den, halakoa izango da bere aktibitatea. Eta duen aktibitatearen araberakoak izango dira ondorioak osasunean: mesedegarriak ala kaltegarriak.\nAlabaina, "antropozentrismoarengatik edo", gure kulturan komunitate horren aurka egin dugula gogorarazi du Bilbaok, gehiegizko higienearekin, antibiotikoekin... "Ez dugu hartzen lagun modura; kulturalki, etsai modura hartu izan dugu. Adibidez, 1960-1970 hamarkaden inguruan, antibioterapia oso ezarrita zegoen, eta orduan pentsatzen zen gizakia gai izango zela inolako mikroorganismorik gabe bizitzeko".\nHala, ikertzaileek germ-free edo inolako mikroorganismorik gabeko animalia-ereduak sortu zituzten, eta ikusi zen haien bizitza oso-oso txarra zela: ohikoak baino gutxiago hazten ziren, tumoreak garatzeko askoz ere joera handiagoa zuten, eta gazteago hiltzen ziren. Bilbaoren hitzetan, "horrek erakusten du gu ez garela jaio planeta honetan bakarrik bizitzeko; bakterio horiek behar gaituzten moduan, guk ere behar ditugu".\nEnterococcus faecalis bakterioa infekzio askoren eragilea da. Arg. CDC\nHorrenbestez, ikertzaileek hesteetako komunitatean jarri zuten arreta, eta frogatu dute hiru mota nagusi daudela, hiru enterotipo. Nature aldizkarian argitaratu zen ikerketa hura, 2011, Enterotypes of the human gut microbiome izenburuarekin (Giza hesteetako mikrobiomaren enterotipoak).\nBilbaok azaldu duenez, horretarako, aurrerapen teknologikoa gako izan da. "Ikerketa horietan, espezie batzuk identifikatu dira, baina erdia baino gehiago identifikatu gabe dago. Orain arte mikrobiota edo mikrobioma egin diren azterketen muga izan da in vitro haz daitezkeenak baino ezin zirela ikertu, eta horiek oso gutxi dira. Oraingo teknologiekin, ordea, batez ere sekuentziazio masiboekin, gene guztiak ikusteko aukera dugu, nahiz eta bakterio guztiak ez ezagutu".\nBeraz, hesteetako mikroorganismoen genoma sekuentziatuta, jakin dute hiru enterotipo daudela, eta ez direla eremu geografikoen arabera banatzen. Enterotipo bakoitza bakterio-espezie desberdinez osatuta dago, bana hirurek betetzen dituzte funtzio molekular berdinak. Hain justu, hori nabarmendu du Bilbaok: "Osatzen dituzten espezieak desberdinak badira ere, enterotipo guztiek dituzte funtzio biologiko berdinak: proteinen katabolisia, ATP-sintesia, energia-ekoizpena..."\nHorrek aintzat hartzeko moduko ondorioak dituela ohartarazi du Bilbaok: "Esate baterako, mikrobioman eragin nahi badugu terapia egiteko, edo eraldatu nahi baduzu, kontu handiz egin behar dugu, pertsona batengan eta beste batengan erabili ahal ditzakegun espezieak ez dute zertan berak izan, osatu edo leheneratu nahi dugun funtzioa espezie desberdinen esku egon daitekeelako".\nSekuentziazio masiboari esker, asko aurreratu dute ikertzaileek, bizidun-multzo handien gene guztiak denbora gutxian ezagutzeko aukera baitute. Arg. Maggie Bartlett/NHGRI\nIkuspegi berri horrek, funtzioetan oinarritzeak eta ez espezieetan, bide berri bat ireki du mikrobioman oinarritutako terapietan. Hala ere, bide hori oraindik hastapenetan dago; horregatik, "zuhurtziaz jokatu" behar dela uste du Bilbaok: "Momentu batean, pentsatu zen mikrobioma-transplanteak aukera ona izan zitekeela hesteetako asaldura batzuk, hala nola hanturak, tratatzeko. Eta ikusi da oso-oso arriskutsua dela".\nNonbait, hasieran uste zutena baino askoz ere konplexuagoa da oreka lortzea, kasu bakan batzuetan emaitzak onak izaten ari diren arren, adibidez, beherako larriak eragiten dituen Clostridium difficile bakterioaren aurka.\nZailtasunak zailtasun, gero eta ikerketa gehiago egiten ari dira, jakiteko zer parte-hartze duen mikrobiomak metabolismoan, eta, besteak beste, obesitatea ulertzeko pausoak ematen ari dira bide horri jarraituta. Esaterako, 2012an Journal of Clinical Gastroenterology aldizkarian, " The intestinal microbiota and obesity " artikulua argitaratu zen. Ikerketa hartan, erakutsi zuten pertsona argalen eta gizenen mikrobiomak oso desberdinak direla elkarren artean.\nAre gehiago, ikertzaileek mikroorganismorik gabeko saguak infektatu zituzten batzuen eta besteen bakterioekin, eta ikusi zuten pertsona gizenen hesteetan nagusi diren bakterioak (Firmicutes familiakoak, hain zuzen) jaso zituzten saguek gantz gehiago metatzen zutela gorputzean besteak baino, nahiz eta denek dieta berdina zuten. Oraindik galdera asko erantzunik gabe badituzte ere, pixkanaka ari dira batzuen batzuk argitzen.\nHesteetako mikroorganismoen genoma sekuentziatuta, jakin dute hiru enterotipo daudela, eta ez direla eremu geografikoen arabera banatzen. Arg. Daniel Kulinski/CC BY NC ND\nMikrobiomak immunitate-sistemarekin duen erlazioa ezagutzeko ere pauso garrantzitsuak ematen ari dira. Bilbaok gogorarazi duenez, immunitate-sistema da minbiziaren aurka dugun "armarik garrantzitsuena", eta haren heziketan mikrobiomak oso parte-hartze handia duela nabarmendu du.\n"Mikroorganismoen antigenoek immunologia-sistema kitzikatzen dute, eta kitzikapen horrek moldatzen du zer erantzun izango duen kinada batzuen eta besteen aurrean", azaldu du Bilbaok. Oro har, erantzuna bi eratakoa izan daiteke: onartzea edo kontra egitea. Baina gauzak ez dira hain sinpleak: "Erabaki hori ez dago beti antigenoaren baitan; inguruneak erantzunean eragiten du, eta ingurunean mikrobioak egon ala ez, erantzuna aldatu egiten da".\nHesteetako mikroorganismoek hain eragin handia izatea ez da hain harrigarria kontuan izaten badugu gure gorputzak kanpoko ingurunearekin duen elkarreragin handiena hesteen bidez dela. Eta antigeno berriekin izaten dugun lehen kontaktua ere hor gertatzen da, hesteetan. Hortaz, mikrobiomaren eginkizunetako bat horixe da Bilbaoren ustez: immunologia-sistema kitzikatzea eta erne atxikitzea.\nBeste eginkizun bat lekua hartzea da. Hain zuzen, mikrobiomari esker, hesteak hartuta daude, eta txoko ekologiko bat beteta dagoenean, oso zaila da beste bakterio batzuek kolonizatzea.\nHesteetako zelulak, hanturaren aurkako erantzuna erakusten. Arg. S. Fagarasan/Science\nHala ere, infekzio-arriskua badagoela onartu du Bilbaok: "Izan ere, mikrobioma osatzen duten bakterioek oso gene gutxi dituzte, oso zaurgarriak dira. Hortaz, egoera Amazoniaren parekoa da: espezieen aniztasuna aintzat hartuta oso aberatsa da, baina bat desagertuz gero, oreka galdu egiten da, eta oreka hori leheneratzea ikaragarri zaila da. Gauza bera gertatzen zaio mikrobiomari". Horregatik da hain garrantzitsua orekari eustea.\nAkatsa erantzunean dago\nGaixotasun autoimmuneak ikertzen dituenez, haiei buruzko aipamena ere egin du Bilbaok: "Immunitate-sistemaren heziketa gako da zenbait egoeraren aurrean izango dugun erantzuna moldatzeko. Eta gaixotasun autoimmuneetan, bai zeliakian, bai diabetesean, baita beste hainbatetan ere, akatsa ez dago organoan. Hau da, zeliakiaren kasuan, gaizki dagoena ez dira hesteak, ezta area diabetesean ere, edo artritisaren kasuan, giltzadura. Ez; akatsa immunitate-sisteman dago".\nHaren esanean, akats hori gehienetan da erantzun toleratzailearen ezintasuna; alegia, norberaren proteinak edo egiturak onartzeko gai ez izatea. "Horretan, elikadurak eta hesteetatik sartzen diren antigenoen kudeaketa egokiak dute eragin handiena".\nAdibide batzuk ere eman ditu: "Hainbat ikerketatan erakutsi dute lotuta daudela elikadura, immunologia-sistemaren erantzuteko gaitasuna, eta etorkizunean gaixotasun autoimmune bat garatzeko arriskua. Esaterako, diabetesa ikertzeko saguetan ikusi da digeritu gabeko soja-proteinak emateak edo behi esnearen albumina emateak azkartu egiten dituela prozesu autoimmuneak. Izan ere, antigeno horiek hesteetatik sartzen dira eta immunologia-sistema nahasten dute. Zergatik gertatzen da hori? Ez direlako ondo kudeatu, mikrobiomak ez dituelako ondo txikitu eta ondo erakutsi, immunologia-sistemak erantzun egokia eman ahal izateko".\nZeliakia duen pertsona baten heste meharraren biopsia. Arg. Ed Uthman/CC BY\nHorrekin lotuta dago elikagaiak pixkanaka sartzea haur txikien dietan: "Haurraren gaitasun metabolikoarekin ez ezik, zerikusi handia du immunologia-sistemaren heziketarekin", azaldu du Bilbaok. "Bere mikrobiota garatzen doan heinean, sartu ahal dira antigeno berriak; hala, bere immunologia-sistema prestatzen doa antigeno horien aurrean erantzun egokia izateko". Horrenbestez, dietak eta mikrobiomaren osaerak zerikusi zuzena dute gaixotasun autoimmuneak garatzeko arriskuarekin. Eta, dietan, elikagaiaz gain, beste bi giltzarri daude: zenbat eta noiz.\nAzken helburua izango litzateke gaitza sendatzeko aukera izatea, mikrobioman oinarritutako tratamenduen bidez. Alabaina, hori lortzetik oraindik "urruti" daudela aitortu du Bilbaok, pausoak ematen ari diren arren: "Diabetesean, ikusi dute gaitzaren garapena zuzenean erlazionatuta dagoela mikroorganismo jakin batzuekin. Orduan, badirudi prebentziorako posible izango litzatekeela mikroorganismoen komunitatea moldatzea, erantzun tolerantea sustatzeko eta gaitza azaltzea eragozteko". Diabetesa sendatzea, ordea, puska bat urrutiago dago.\nZeliakian ere ari dira ikertzen ildo horretatik: "Oraintxe bertan, Europa mailan ikerketa bat egiten ari dira ikusteko zein den glutena, hau da, zeliakoentzat toxikoa den proteina, lehen aldiz emateko unerik aproposena. Baliteke goizegi ematea kaltegarria izatea, zeliakia izateko arriskua areagotzea, baina litekeena da beranduegi emanda ere gauza bera gertatzea. Beraz, antigeno berri hori ezagutarazteko denbora-tarte aproposa zehaztea komeni zaigu".\nBilbao, dena den, harago doa: "Kontu horretan, mikrobiotak zerikusi handia du: jakingo bagenu prozesu horretan zer bakterio dauden nahastuta, aukera izango genuke haurrei bakterio-populazio egokiak aurrez emateko, eta, hartara, gerora ez lukete arazorik izango antigenoen kudeaketan". Zuhurra da, ordea. Izan ere, beste hau esan du berehala: "Baina hori etorkizuneko kontua da".\nNeurologia, ezkutuko erlazioa\nMikrobiotak portaeran duen eragina ikertzen ari dira. Arg. Mark Evans/CC BY\nIkerketa hauek guztiak nahiko berriak badira ere, berrienak, agian, neurologian egindakoak dira. Horien artean, autismoaren eta mikrobiomaren arteko lotura aztertzen duten ikerketak daude, esaterako, berriki Cell aldizkarian argitaratutakoa: " Microbiota Modulate Behavioral and Physiological Abnormalities Associated with Neurodevelopmental Disorders ".\nIkertzaileek izenburuan bertan diotenez, garapen neurologikoaren asaldurekin erlazionatutako anomaliak moldatzeko gaitasuna du mikrobiotak. Hain zuen ere, erakutsi dute autismoarekin lotutako portaerak dituzten saguek akatsak edo desorekak dituztela hesteetako hesian eta mikrobiotan.\nHortik abiatuta, esperimentu hau egin dute: gure hesteetan bizi den bakterio bat, Bacteroides fragilis , eman diete saguei. Eta ikusi dute, horri esker, hesteetako hesia bere onera etortzen dela, mikrobiota orekatu egiten dela, eta portaera-arazoak apaldu egiten direla. Horrez gain, metabolitoetan ere aldaketak gertatzen direla frogatu dute, eta hortik ondorioztatu dute hesteetako bakterio batzuek funtzio garrantzitsuak dituztela metabolismoan, eta garapen neurologikoan eragiten dutela.\nEsperimentu hori ez da nahikoa pertsonetan ere gauza bera gerta litekeela pentsatzeko, baina ikerketa gehiago egiten ari dira bide horretan. Bilbaok dioenez, ikerketa horietako askok erakusten dute kanpoko kinadei erantzuteko ahalmenean, hain zuzen ere, autismoa dutenek gabezia azaltzen duten horretan, zerikusi handia duela mikrobiomak.\nGiza Mikrobioma Proiektua\nGiza Mikrobioma Proiektua Estatu Batuetako Osasun Institutuak (NIH) gidatutako egitasmo bat da. Helburua da gure gorputzean (hesteetan, ahoan, larruazalean, traktu urogenitalean eta arnas aparatuan) bizi diren organismoen dibertsitate genetikoa ezagutzea, eta giza osasunean eta gaixotasunean duten eragina ulertzea.\nHainbat ikerketa-lerro dituzte martxan, eta lortutako datuak denen eskura daude proiektuaren webgunean. Horretarako, gako izan dira sekuentziazio-teknika eta datuak analizatzeko tresna berriak, eta, hain zuen, teknika eta tresna horiek hobetzen jarraitzea da proiektuaren beste helburuetako bat. Horrez gain, alderdi etikoa, legala eta soziala ere aintzat hartu dituzte, eta lortutako datuekin erlazionatuta sor daitezkeen auziak aztertzeko asmoa ere badu proiektuak.\nProiektua 2008an abiatu zen, eta harekin lotutako ehunka artikulu zientifiko argitaratu dira geroztik, horien artean, Nature aldizkariak 2012an izenburuarekin: " Structure, function and diversity of the healthy human microbiome ". Mendebaldeko mikrobioma osasuntsua osatzen duten generoen, entzima-familien eta komunitate-konfigurazioen % 81-99 aurkitu dutela aldarrikatzen dute egileek artikuluan; eta espero dute informazio hori guztia giza mikrobiomaren epidemiologia eta ekologia aztertzeko eta aplikazioak garatzeko baliagarria izango dela.


Irekia Eusko Jaurlaritza - Gobierno Vasco :: Donostia 2016k eta Eusko Jaurlaritzak bakegintza eta bizikidetzarekin lotutako programetan lankidetzan aritzeko esparrua finkatu dute\nDonostia 2016k eta Eusko Jaurlaritzak…\n\nDonostia 2016k eta Eusko Jaurlaritzak bakegintza eta bizikidetzarekin lotutako programetan lankidetzan aritzeko esparrua finkatu dute Iturria: Irekia\n\nLehen lankidetza urrian gauzatuko da, autokritikaren balio etiko eta politikoei buruzko Zuzendu jardunaldietan\nMemoriaren Plaza izeneko herritarren parte-hartze ekimenak berariazko isla izango du Donostia 2016ren programazioan\nBiktimen errekonozimendurako hainbat arte-proiektutan arituko dira elkarlanean\nEuropako Kultur Hiribururako Donostiaren hautagaitzaren nortasun-ezaugarri nagusia bakea eta bizikidetza izan zen. Hiri eta gizarte baten ahalegin askotariko eta anitza; hiriak, indarkeriaren oldar larriak pairatuta ere, bizikidetza integratzaile eta sortzailea bere esperientzia munduarekin partekatzeko kultur bandera bihurtu nahi baitzuen.\nGogoeta hori da Eusko Jaurlaritzaren Bakegintza eta Bizikidetzarako Idazkaritza Nagusiaren eta Donostia 2016ko Europako Kultur Hiriburuaren arteko lotura-puntu garrantzitsuena. Lankidetza-esparrua ezartzea erabaki dute bi erakundeok Bakearen eta bizikidetzaren kultura sustatzeko ekintza praktiko eta zehatzak garatzeko.\nHorrela bada, bi oinarri izango ditu aipatutako lankidetzak: batetik, DSS2016EUk idazkaritzaren lankidetza, aholkularitza eta laguntza jasoko ditu hiriburutza, eta bereziki Bakearen itsasargia, bakegintzaren eta bizikidetzaren arloan jorratzen ari den hainbat proiektu eta gaitan; bestetik, Eusko Jaurlaritzak DSS2016EUren ekimenen barruan bere programazioaren espiritu eta filosofiarekin bat datozen proiektuak gehituko ditu.\nHorrekin guztiarekin batera, lan-esparrua ere finkatu dute ekintza batzuen jarraipena eta ondarea bermatzearren. Lankidetza-esparru horren barruan honako lan-ildo hauek daude abian, besteak beste:\nMemoria. Memoriaren plaza Donostia 2016n\nMemoriaren plaza Eusko Jaurlaritzaren herritarren parte-hartze programa bat da. Bakegintza eta Bizikidetzarako Idazkaritza Nagusia, Gobernu Irekiaren Zuzendaritzarekin elkarlan estuan, programa hori garatzen ari da 2015eko ekainetik urrira bitartean, Memoria, Bizikidetza eta Giza Eskubideen Institutua abian jartzearekin batera. Ekimen horren bidez herritarren memoriari buruzko lekukotzak, idatziak edo telefono mugikorrez grabatuak, biltzen ari dira. Memoria eraikitzea lan partekatua eta anitza da; guztiok dugu horretan parte hartzeko eskubidea, eta guztiok gaude bertan parte hartzera gonbidatuta. Pertsona oro da memoriaren zati.\nDSS2016EUk bere programazioaren barruko hainbat ekimenen bitartez lekukotzak biltzen laguntzea erabaki du. Lehenik, 2016ko urtarriletik ekainera bitartean, Antzerki-foruma: eta hik zer? proiektuan parte hartzen duten pertsonei lekukotzak in situ uzteko aukera eskainiko die.\nBigarrenik, Memoriaren plazari lotutako espazioa prestatuko du Bakearen miliaren barruan; Urumea ibaiaren erriberan zeharreko 1,5 km-ko ibilbide horrek plano ezberdinetatik (iraganaren begirada, memoria eta erreparazioa, besteak beste) bakeari buruzko gogoeta egitera bultzatuko ditu ibiltariak.\nIbilbideak 2016ko ekainetik abendura arte iraungo du, eta hor Memoriaren plazari lotutako espazio bat prestatuko dute. Ibilbidea egiten dutenek ordura arte bildutako lekukotzak ezagutu eta ikusteko aukera izango dute espazio horretan, eta beren lekukotzak ere gehitu ahal izango dituzte.\nBiktimak. Omenaldi artistikoa\nBakearen itsasargia arte-adierazpenen bidezko biktimen memoriari buruzko proiektua lantzen ari da, eta Bakegintza eta Bizikidetzarako Idazkaritzaren lankidetza izan du horretarako. Proiektu hori aurki aurkeztuko dute; hain zuzen, 2016an egingo dituzten hiru arte-emanaldik osatuta dago aipatutako proiektua. Emanaldi horiek biktimak musikaren eta hitzaren bitartez gogorarazi eta aitortzea dute helburutzat, antzezpen artistiko eta sentsoriala baliatuz.\nGogoeta. Zinexit eta Zuzendu jardunaldiak\nUrriaren 26tik 29ra bitartean Zinexit Elkarbizitzaranzko Zinema Erakusketa egingo da Bilbon. Urriaren 30 eta 31n «Zuzendu. Autokritikaren balioak» izeneko I. jardunaldiak izango dira. Bakegintza eta Bizikidetzarako Idazkaritza Nagusiak bultzatzen ditu bi ekimenok. Urriaren 29an, osteguna, Zinexiten barruan, dokumental bat aldi berean estreinatuko dute Bilbon eta Donostian Globernance Institutuarekin batera antolatutako Zuzendu jardunaldien atari modura; San Telmo museoan egingo dira aipatutako jardunaldiak. DSS2016EUk dokumentalaren aldibereko estreinaldian, Donostian, zein Zuzendu izeneko lehen jardunaldietan parte hartuko du, bai eta 2016an egindakoetan ere.\nMurgiltze artibista. Gizarte-premiei heltzeko artea\nDSS2016EU Gernikako Bakearen Museoarekin eta Gernika Gogoratuz elkartearekin batera garatzen ari da proiektu hori. Ikerketa-, parte-hartze eta erakusketa-prozesu horren bitartez pertsonen, kulturen eta ekosistemen arteko harremanen arloko gizarte-premiei heltzeko orduan arteak zer eragin eta ekarpen dituen aztertzen ari dira. Nazioarteko gonbidatuen eta gure inguruko kultura- eta gizarte-eragileen arteko topaketen bidez garatuko dute prozesua; horiez gain, bilera horietan egindako lana oinarri hartuta, herritarren esku-hartzeak ere egongo dira.\nUneotan proiektu horiek jorratzen ari gara, besteak beste. Gaur egun, halere, bi erakundeontzat interesgarriak diren beste ekintza batzuk ere lantzen ari gara; hala nola, Baitara baitara (erlijioen arteko elkarrizketa) proiektuari lotutako ekintzak, memoria historikoari buruzko ekimenak, bake-programak edota Europako dimentsio edo proiekzioa duten jarduerak. Zehaztu ahala ezagutarazi egingo ditugu horiek. Interes bera dugu akuilu: esperientzia mingarri eta bidegabea errealitate kontzientziadun eta bakearen eta bizikidetzaren kulturarekin konprometitu bihurtzea.\nintervencion_jonan_donostia... behera kargatu (10 MB)\njonan_fernandez_donostia201... behera kargatu (1 MB)\njonan_fernandez_donostia201... 20 MB


Cowin Apex Elite Bluetooth-a haririk gabeko entzungailuak aktibatzen dituen zarata aktiboa - Cowinaudio\n59.99 dolar baino gehiago bidali\nOreja baino gehiago\nHasiera Produktuak Cowin Apex Elite Zarata aktiboa Bluetooth kablerik gabeko entzungailuak ezabatzeko\nCowin Apex Elite Zarata aktiboa Bluetooth kablerik gabeko entzungailuak ezabatzeko\nkolorea beltza zuria\nAPEX ELITE JARRAIBIDE ESKULIBURUA\nZarata aktiboen ezeztapen profesionala (ANC) teknologia. Gure ANC teknologiak hobetuta zarata nabarmen murrizten da entzun nahi duzuna bideratzen laguntzeko.\nKalitate handiko audio eta ahotsa. Kontrolatzaile optimizatuarekin baxu nabarmenak eskaintzen ditu, bolumen kontrolatzaile batek bereizmen handiko eta aberats bereizmen handiko zuzeneko soinua eskaintzen dizu. Kontzertuan aurreko ilara askatzen zaitu, bertan ez zaudenean ere.\nErosotasuna eta egokitze egokia. Aurikularrek diseinu berritzailea da, ergonomia eta material arinak oso aurreratuak, 0.2 oz egun osorako egokituta. Ezaugarri irmo iraultzaile honek belarri barruan sartzen ditu jarduera mota guztietan zehar.\nKargatu, egon murgilduta. Haririk gabeko benetako entzungailuek eraginkortasun handiko mikro-bateriarekin zure doinu gogokoenetan murgilduta mantenduko zaituzte 6 ordu arte karga bakarrean. Beraz, zure bluetooth entzungailuak beti daude prest, edonora zoazela ere.\nAPEX ELITE ZARATA AKTIBOA BLUETOOTH HARIARIK GABEKO AURKAK\nProduktuen eredua: APEX ELITE ANC entzungailuak\nZarata murrizteko sakonera: -32dB\nBluetooth bertsioa: V5.2\nLaneko Distantzia: ≥ 15M\nIragazgaitzarentzako balorazioa: IPX5\nLanaldia: Musika erreproduzitzeko 7H, hitz egiteko denbora 7H\nKargatzeko denbora: 2H kargatzeko maleta, 1H entzungailuak\nBateriaren edukiera: 500mAH, entzungailu bakarra 50mAH\nBozgorailuak: φ10mm, 32Ω,\nZ / B: ≥100dB\nOraingo lanean: 7mA\nBezeroek 4.7 / 5-ek baloratzen dute 43012 berrikuspenetan oinarrituta.\nCowin produktu desberdinen konparazioa\nEragileak eta Afiliatuak\nErregistratu azken salmentetan, ohar berrietan eta beste ...\nAmerican Express Diners Club Ezagutu JCB MasterCard PayPal Venmo Visa